"Ризеспор" "Насаф"га 300 000 $, Ғаниевга 800 000 $ таклиф қилган экан! / CHAMPIONAT.asia\n10:28"Реал" ван де Беекга шартнома тайёрламоқда 7 09:58ПСЖга Семеду керак 2 09:40Мбаппе Олимпиада ўйинларида қатнашишни хоҳламоқда 5 09:28Жеко “Интер”га ўтади 5 08:59Давид Сильванинг қачон “Манчестер Сити”ни тарк этиши маълум бўлди 4 08:49Мойзе Кин АПЛга кўчиб ўтиши мумкин 3 08:22Ндомбеле “Тоттенхэм”га ўтади 2 08:08Морено Ла Лигага қайтади 1 07:46Кавани ПСЖда қолишни хоҳламоқда 4 02:00Аёллар ўртасидаги ЖЧ-2019. Барча чорак финалчилар маълум ва уларнинг орасида Осиёдан бирорта ҳам жамоа йўқ 6 01:35Расман: "Эвертон" клуби "Барселона" хавбекини сотиб олди 12 00:50Симеоне: “Ҳамма Мессини Марадона билан беллашади деб ўйлайди, аслида эса у фақат Роналду билан баҳс олиб боряпти“ 17 00:20Африка Миллатлар Кубоги-2019. Зеедорф шогирдлари мусобақани ғалаба билан бошлади 5 00:10Спортчилар ижтимоий тармоқларда 2 00:00Ван Дейк якунланган мавсум "Ливерпуль"да кимлар қаҳрамон бўлганини айтди 3\n"Ризеспор" "Насаф"га 300 000 $, Ғаниевга 800 000 $ таклиф қилган экан!\n08 окт 2018 14:32\nТеглар : Азиз ҒаниевНасафШерзод Аъзамов\n2017 йил мавсумдаги ўйинлари ва Суперлиганинг биринчи даврасидаги шижоати Азиз Ғаниевга келадиган совчилар сонини ошириб юборди.\nЭнг қизиғи шундаки, унга бўлган қизиқишдан бозордаги бошқа савдогарлар ҳам хабардор бўлди ва унга кўриксиз шартнома таклиф қила бошладилар.\n2017 йил мавсумдаги ўйинлари ва Суперлиганинг биринчи даврасидаги шижоати Азиз Ғаниевга келадиган совчилар сонини ошириб юборди. Энг қизиғи шундаки, унга бўлган қизиқишдан бозордаги бошқа савдогарлар ҳам хабардор бўлди ва унга кўриксиз шартнома таклиф қила бошладилар.\nҒаниевга илк қизиқиш "Динамо" (Киев) ва "Шахтёр" (Донецк) жамоаларидан бўлди. 2016 йил Туркияда бўлиб ўтган ўқув-йиғин машғулотларидан кейин украиналиклар унга жиддий қизиқиш билдира бошладилар. Ғаниев олдида унинг фаолиятига росмана қизиқадиган одам бўлмагани сабаб шекилли бир қанча таклифлар кейинчалик ўз кучини йўқота бошлади. Бу орада "Зенит" жиддий қизиқиш билдиришга тушди. 2018 йил ўртасига келиб узоқ хориждан таклифлар кела бошлади.\nТурк футболи вакили Аҳмет Йилмаз Зеҳирўглу мавсум бошида ўзбекистонлик футболчига қизиқиш билдиргани ҳақида хабар чиқиб қолганидан кейин шу мавзуга қизиқдим.\nМен иккита шартномани шахсан ўзим кўрдим ва афсусландимки, бу трансфер амалга ошмади. Уларнинг бири "Тенерифе" клуби бўлиб испанлар 10 000 АҚШ доллари миқдоридаги ойлик маошни таклиф қилган. Аммо трансфер суммаси кўрсатилмаган, бироқ "Насаф" кейинги трансфердан яхши даромад кўриши мумкинлиги айтилган.\nЎз пайтида Одил Аҳмедов "Анжи"га дастлаб 6 ойга ижарага берилганди. Шартномага кўра, Аҳмедов яхши ўйнаб кетса "Анжи" кейинроқ "Пахтакор" ҳисобига мўмайгина пул ўтказиб бериши керак бўлган. "Пахтакор" таваккал қилган ва Аҳмедовнинг дастлабки трансферидан деярли ҳеч нарса ишламаган, аммо Одил биринчи ўйиндаёқ Гаджиевнинг ишончини оқлаб асосий таркибнинг муқим ўйинчисига айланди. Аҳмедовни бошқа клуб олиб қўйишидан чўчиган "Анжи" кейинчалик "Пахтакор" истаган пулни берганди. Ҳозиргача бу суммани билмаймиз, лекин 2 млн.дан кам бўлмаганини айтишимиз мумкин.\nИспанияга Ғаниевнинг ўзи аввало рад жавобини берди. Балки Сегунда салобати босгандир. Шундан сўнг бироз ўтиб "Насаф" почтасига яна бир хат келди, бу сафар "Ризеспор" бошқарув аъзоси Аҳмет Йилмаз Зеҳирўглу бош мураббий билан таваккалга қўл урганди.\nШартнома бандларида қуйидаги суммаларни кўришингиз мумкин:\n1. Ҳеч қандай кўриксиз "Насаф"га 300 000 АҚШ доллари миқдорида трансфер суммаси.\n2. Кейинги сотувдан тушадиган даромаднинг 15% миқдори "Насаф"га.\n3. Футболчининг ўзига 3 йилга мўлжалланган тахминан 800 000 АҚШ доллари миқдорида даромад.\n4. Белгиланган ўйинларда тўлиқ ўйнаган ҳолда 3 йил ичида яна 100 000 АҚШ доллари миқдорида мукофот пули.\nБу айни пайтда Туркия чемпионатида 16-ўринда бораётган клуб томонидан берилган таклиф эди. Афсуски, "Насаф" раҳбарияти бу таклифга рад жавобини берди ва "Ризеспор"дан трансфер суммасини 1 000 000 АҚШ долларига кўтаришни сўради. Бу пайтда "Насаф" ҳали чемпионатни кучли олтиталигини тарк этмаганди. 400 000 АҚШ доллари эса молиявий қийинчилик гирдобига тушиб қолган клуб учун 3 млрд. 200 млн. сўм дегани эди. Бу пул билан "Насаф" Черанни сақлаб қолиши ва ўз таркибидаги футболчиларга маош бериши мумкин эди.\n"Насаф"дан бошқа мавзу йўқми дейишга шошилманг. Футболимизнинг савияси шу қадар тушиб кетдики, энди бирон-бир тузук клубдан шартнома келса футболчиларимизни ўзимиз олиб бориб беришимиз керак. Ҳеч бўлмаса шу яхши футболчи сифатсиз чемпионатда қолиб кетмасин. Азиз Ғаниев бугун оғир жароҳатни тузатиш билан банд. Яна қачон унга бундай таклиф тушади билмаймиз. Шу кунгача бизда фақатгина 3 футболчи яхши миқдордаги суммага хориж клубига ўтган, булар Қосимов, Аҳмедов ва Рашидов. Лекин тан олайлик, улар қандай даврда ўйнади, ҳозир қандай давр. Аввало бу трансфер орқали клуб ўз молиявий ҳолатини тўғрилаб оларди, қолаверса футболчи яхшигина даромадга эга чиқарди. Бу пуллар валюта шаклида Ўзбекистонга кириб келган бўларди.\nУмид қиламизки, Ғаниев яна жароҳатидан ҳоли бўлгач биз кутган ўйинни кўрсата олади ва албатта Европага кетади.\n"Ризеспор"нинг мақсади Ғаниевни 3 йил ўйнатиш бўлмаган. Бу ўртамиёна клуб бўлиб, арзонроқ футболчи топиб бир мавсум ўзида ўйнатади ва "Фенербаҳче", "Галатасарой", "Бешиктош" каби клубларга мўмайгина пулга пуллайди. Ўртамиёна жамоаларнинг тирикчилиги мана шундан иборат. Ёки Европа лигасининг гуруҳ босқичига чиқиб олади ва УЕФАдан яхшигина миқдорда гонарар олади.\nХудди шунга ўхшаш "контракт" 2017 йил сўнггида Шерзод Аъзамовга ҳам таклиф этилганди. Ўшанда Малайзия жамоаси 150 000 АҚШ доллари ва футболчи учун яхшигина ойлик маоши таклиф қилган. Аммо "Насаф" бу шартномадан кўра арзонроққа, ўз сардорини энг яқин таъқибчисига сотишни маъқул кўрди.\nЛатвияда футболчилар бепулга ўйнайди, чунки давлат уларга бир сўм бермайди. Клубларнинг ўзи ишлаб топади. "Ўзбекнефтегаз" жамоаларининг бу йилги қийинчилиги бошқа клублар учун огоҳлик қўнғироғи бўлиши керак. Қачондир клублар ўз аравасини ўзи тортиши керак бўлади. Буни ҳозир ўрганмасак, қачон ўрганамиз?\n“Зирабулоқ” клубига техник мағлубият ёзилди 9\nРўзиқул Бердиев: “Йигитларимиз 90 дақиқа тартибли ҳаракат қилишди ” 14\nСуперлига. "Насаф" Бекободда ғалаба қозонди 81\nАзиз Тўхтабоев: “Қувондиқ Рўзиевни қўйиб юборишимиз мумкин, фақат битта шарт билан” 2\nСуперлига. Бугун "Навбаҳор" - "Бухоро", "Насаф" Бекободда, "Бунёдкор" Термизда меҳмон 70\nИззатбек Ғаниев: "Ифтихор"да молиявий қийинчиликлар бор" 4


Сергелидаги пахта корхонаси омборхонасида ёнғин чиқди (видео) — Sof.uz\n14 июнь соат 18:40 да Тошкент шаҳрининг Сергели туманида жойлашган «Тошкент минтақавий пахта терминали» МЧЖга қарашли омборхонада ёнғин содир бўлди. Бу ҳақда Фавқулодда вазиятлар вазирлиги хабар берди.\nМаълумотларга кўра, Хонобод кўчаси 4-уйда жойлашган МЧЖнинг 1500 квадрат метр майдони ёнғин натижасида зарар кўрган.\nТаъкидланишича, ёнғин қутқарув бўлимлари манзилга соат 18:45 да етиб борган ва кўрилган тезкор чоралар натижасида ёнғин соат 21:23 да тўлиқ бартараф этилган. Омборхонанинг 2100 метр квадрат майдони сақлаб қолинган.\nёнғин Сергели Тошкент ФВБ\n6.08 06:51 213 Жаҳон\n17.07 16:42 5668 Ўзбекистон


Умумий ўрта таълим тўғрисидаги электрон шаҳодатноманинг давлат намунаси эълон қилинди\n08:42 / 10.03.2022\nВазирлар Маҳкамасининг “Умумий ўрта таълим тўғрисидаги электрон шаҳодатноманинг давлат намунасини тасдиқлаш ҳақида”ги қарори лойиҳаси эълон қилинди.\nПрезидентнинг “Рақамли Ўзбекистон-2030” стратегиясини тасдиқлаш ва уни самарали амалга ошириш чора-тадбирлари тўғрисида”ги фармонига мувофиқ 2022/2023 ўқув йилидан бошлаб умумий ўрта таълим тўғрисидаги “Электрон шаҳодатнома” ахборот тизимини жорий этиш белгиланган.\nтаянч ўрта таълим тўғрисидаги электрон шаҳодатноманинг давлат намунаси ва унинг тавсифи;\nумумий ўрта таълим тўғрисидаги электрон шаҳодатноманинг давлат намунаси ва унинг тавсифи;\nпсихик ривожланишида нуқсони бўлган болалар учун ихтисослаштирилган мактабни (мактаб-интернат) тамомлаганлик тўғрисидаги электрон сертификат намунаси ва унинг тавсифи;\nумумий ўрта таълим тўғрисида электрон шаҳодатномаларни бериш тартиби тўғрисидаги низом тасдиқланади.\nХалқ таълими вазирлиги икки ой муддатда “Электрон шаҳодатнома” ахборот тизимини ишлаб чиқади.\nБелгиланишича, “Электрон шаҳодатнома” ахборот тизимини яратиш ҳамда техник жиҳатдан қўллаб-қувватлаш, интеграция қилиш масалалари билан боғлиқ харажатлар Халқ таълими соҳасидаги ислоҳотларга кўмаклашиш жамғармаси маблағлари ҳисобидан қопланади.\nТизимида умумий ўрта таълим ташкилотлари бўлган вазирликлар ва идоралар, шунингдек, Таълим сифатини назорат қилиш давлат инспекцияси (нодавлат таълим ташкилотлари бўйича) таълим ташкилотларида “Электрон шаҳодатнома” ахборот тизимига 2022/2023 ўқув йили ва кейинги ўқув йиллари битирувчилар ҳақидаги маълумотларни киритиб борилишини таъминлайди.\nХалқ таълими вазирлиги, Ахборот технологиялари ва коммуникацияларини ривожлантириш вазирлиги, Давлат тест маркази 2022 йил 10 августга қадар “Электрон шаҳодатнома” ахборот тизимини “Электрон ҳукумат” тизими идоралараро интеграциялашув платформаси орқали “Abitur” махсус электрон дастурига интеграция қилади.\nЖорий йил ҳам абитуриентлар 5 тагача таълим йўналишини танлаши мумкин\nАндижон вилояти халқ таълими бошқармаси бошлиғи ҳам ҳибсга олинди


13 апрел 2021, Тошкент вақти: 11:41\nОзодликка мурожаат қилган Фарғона вилоятининг Қирғизистон ичкарисидаги Сўх тумани аҳолиси вакиллари эксклавда полиз экинлари нархининг вилоятнинг бошқа туманларига нисбатан тўрт бараваргача қимматлигидан шикоят қилди. Сўхликлар¸ бундай қимматчиликни¸ қирғиз ҳудудидан ўтишдаги турли ноқонуний ўлпонлар билан изоҳлади; Қирғизистон Чегара хизмати эса¸ сўхликлардан қирғиз вегарачи ва божхоначилари таъмагирлигини исботловчи далилларни расман тақдим этишни сўради.\nОзодлик суҳбатлашган сўхликларга кўра, вилоят маркази Фарғонада нархи 4-5 минг сўм бўлган қовун-тарвуз шу кунларда Сўх бозорларида 15-16 минг сўмдан сотилмоқда.\nСўхлик тадбиркорнинг айтишича, Қирғизистон ҳуқуқ-тартибот тузилмаларининг “таъмагирлиги” туфайли улар Сўх туманида етиштирилмайдиган полиз маҳсулотларини 3-4 баравар қимматга сотишга мажбур бўлмоқда.\n"Ҳар ҳафта Фарғонага бориб, бир мошин қовун-тарвуз келтираман. Чегарадан бошлаб то Сўх туманига келгунга қадар, қирғиз чегарачилари, божхоначилари ва милициясига йўл-йўлакай 5 миллион сўмгача пул тарқатиб келаман. Уларнинг таъмагирлиги туфайли тарвузни 15-16 минг сўмдан сотишга мажбур бўлаяпман. Бўлмаса, ўзини оқламаяпти," - дейди исми сир қолишини сўраган сўхлик тадбиркор.\nУнинг таъмагирлик ҳақидаги иддаосини Сўх тумани ҳокимлиги мулозими ҳам тасдиқлади:\n- Ҳақиқатан қовун-тарвуз Сўхда етиштирилмагани ва Фарғонадан келтирилгани учун фарқи бор, албатта. Савдогарлар қирғизларнинг таъмагирлиги туфайли машинада олиб келаётган маҳсулотнинг йўлкираси жуда қимматга тушаётганини айтишади, - деди Сўх тумани ҳокимлиги мулозими.\nСўх эксклави аҳолиси мамлакатнинг асосий қисмига биргина “Водил” чегара пункти орқали борди-келди қилади.\nЎзбекистоннинг Сўх эксклавида 2013 йил 5-6 январ кунлари маҳаллий аҳоли ва Қирғизистон чегарачилари ўртасида чиққан можаро ортидан ёпилган Cўх-Риштон йўлидаги чегара пункти ҳамон ёпиқлигича қолмоқда.\nОзодлик суҳбатлашган сўхликларга кўра, "Водил" йўлининг узоқлиги, таъмагирликлар ва чегара постларидаги узундан-узоқ навбат кутишлар аҳолига жиддий қийинчилик туғдираяпти.\nФарғона вилоятининг Сўх эксклавида яшайдиган Холдорали Сайфиддинов ҳар гал Россияга бориш ва қайтишда қирғизистонлик чегарачи ва божхоначилар меҳнат муҳожирларидан пул талаб қилишини, бермаганлар эса турли хил босимлар остида қолишини айтди:\n- Сўх пости "Чашмадан" ўтгандан кейин 70-80 минг олади. Фарғонага борганча шунчага тушаяпти. Таксига ўтирсак, келадию сўмкани кўриб, пул бер, дейди. Бермасанг, ҳақорат қилишга тушади. Ҳуқуқимизни талаб қилсак, "подставка" қиламан, деб қўрқитади, - дейди Холдорали Сайфиддинов.\nСўхликларнинг қирғиз ҳуқуқ-тартибот ходимлари таъмагирлиги ҳақидаги иддаосини рад қилган Қирғизистон Чегара хизмати матбуот котибаси Салқин Абдикариева, ҳозирга қадар Сўх аҳолисидан чегара хизматига “бирон-бир шикоят” тушмаганини таъкидлади:\n- Агар фуқаролар чегарачилар ҳатти-ҳаракатидан шикоят қилмоқчи бўлса, улар бизга расман мактуб билан мурожаат қилишлари мумкин. Бизга бўлаётган ишларни исботлаб беришсин. Ўтиш пунктлари ва чегара постларида ишонч телефонлари бор. Бу телефонлар орқали фуқаролар бизга мурожаат қилишлари мумкин. Биз, албатта, зарурий қонуний чораларни кўрамиз. Улар ҳеч қачон бизга расман мурожаат қилишмаган. Улар доимо матбуот ходимлари орқали ўз арз-додларини билдиришган, - деди Салқин Абдикариева.\nАйни пайтда, Ўзбекистон ва Қирғизистон ҳукуматларидан иборат махсус комиссия Сўх эксклавининг 136 километрлик чегараларини аниқлаш бўйича иш олиб бормоқда.\nРасмий Тошкент кўп йиллардан бери Қирғизистондан Сўх анклавини Ўзбекистон билан туташтирувчи йўлак беришни сўраб келади.\n2016 йил март ойида Қирғизистон ҳукуматининг чегараларни аниқлаш бўйича махсус вакили Курбанбай Искандеров Бишкек “ҳеч қачон” Ўзбекистоннинг Сўх анклави билан туташтирувчи йўлак очишга розилик бермаслигини билдирган эди.\nУнинг айтишича, агар Қирғизистон Ўзбекистонга Сўх анклавига элтувчи йўлак очиб берадиган бўлса, Боткен ва Лайлак туманларидаги 200 минг қирғизистонлик анклав ҳолатида яшашга мажбур бўлиб қолади.\nШу йил 9 июнда Остонада ШҲТ саммити доирасида Қирғизистон президенти билан учрашган Шавкат Мирзиёев икки мамлакат чегаралари очиқ бўлиши кераклигини таъкидлади.\n"Агар биз тадбиркор доираларимизни бирлаштирсак, улар кўп нарсага қодир. Жиддий ютуқларга эришамиз. Энг асосийси, биз ўртамизда чегаралар бўлишини истамаймиз. Чегараларимиз очиқ бўлиши керак," деди Остонада Шавкат Мирзиёев жумладан.


Би-би-си: 'Ўринбой Усмоновга қарши барча даъволар асоссиздир' - BBC O'zbek\nБи-би-си: 'Ўринбой Усмоновга қарши барча даъволар асоссиздир'\nҲамкасбимиз Ўринбой Усмоновнинг Тожикистон хавфсизлик хизматлари томонидан ҳибсга олинганига бир ҳафта бўлди.\nБи-би-си ўз мухбирининг қўлга олинишини қоралаб ва унинг зудлик билан озод этилишини талаб қилиб, 14 июн куни ҳам ўз баёнотини чиқарганди.\nБритания, АҚШ элчиликлари ва бошқа кўплаб нуфузли халқаро ташкилотларнинг худди шундай мазмундаги чиқишларига қарамай, тожикистонлик мулозимлар бирор бир муносабат билдиришмади.\nАммо ўтган бир ҳафта давомида Би-би-си мухбирининг ўз ҳимоячиси билан мунтазам равишда ва яккама-якка кўришишига изн берилмади. Яқинлари ва ҳамкасбларининг ҳам у билан учрашишларига рухсат бўлмади.\nБу эса, халқаро ва маҳаллий қонуний меъёрларга зиддир, дейилади Би-би-си баёнотида.\nТожикистон Хавфсизлик хизматлари томонидан уюштирилиб, 18 июн куни Pressa.tj нашрида чоп этилган ва Би-би-си мухбири "Ҳизбут-таҳрир"га аъзоликда айбланган мақола қонуний жараёнларга зид ва айбсизлик презумпциясининг қўпол равишда бузилишидир.\nБиз яна бир бор шу нарсани қатъий таъкидлаймизки, барча даъволар асоссиздир. Би-би-си уларни профессионал журнализм ва Тожикистондаги сўз эркинлигига таҳдид деб билади, дейилади баёнотда.\nЎринбой Усмонов Би-би-си журналисти сифатида ҳар қандай хабарни ҳар томонлама ёритиши лозим бўлган. Шу боис, ўз иш фаолияти давомида турли қарашдаги фикрларни намоён этган одамлар билан учрашиши ва суҳбатлашиши табиий ҳолдир.\nБи-би-си ўз баёнотида, "Барча журналистларнинг ҳеч бир тазйиқ ва таҳдидларсиз ҳар қандай ташкилот ҳақида эркин хабар беришлари ўта муҳим"лигини таъкидлайди.\nТашкилот ўз мухбири Ўринбой Усмоновнинг хавфсизлигидан ниҳоятда хавотирда эканини ҳам билдиради.\nУ жиддий юрак хасталигидан азоб чекади ва ўзи ҳам тиббий муолажага муҳтожлиги борлигини айтган.\nЎринбой Усмоновнинг оиласи ҳам унинг соғлиғидан ва ҳибсхонада номақбул муносабатда бўлингани эҳтимолидан ташвишдалар.\nБиз Ўринбой Усмонов ва унинг оиласига ҳамдардмиз. Би-би-си мухбири Ўринбой Усмоновнинг зудлик билан озод этилишига эришиш учун бирор бир таъсирга эга бўлган инсонлардан ўз саъй-ҳаракатларини янада кучайтиришларини илтимос қилиб қоламиз, дея якунланади баёнот.\nОврўпо Иттифоқи Би-би-си мухбири Ўринбой Усмоновнинг 13 июн куни ҳибсга олиниши ва хавфсизлик кучлари томонидан унга кўрсатилган номақбул муносабатдан жиддий хавотирда эканини баён қилган.\nХалқаро ташкилот тожикистонлик масъулларни журналистга нисбатан номақбул муносабатда бўлинганига оид даъволарни батафсил текширишга чақирган.\nИттифоқ Ўринбой Усмонов ҳибсга олинган пайтда барча қонуний жараёнларга тўлиқ риоя этилмаганидан ташвишда эканлигини билдирган.\nХалқаро ташкилот Тожикистонда матбуот эркинлигининг муҳимлигини урғулашда давом этажагини баён қилган.\nТожик ҳукуматининг мамлакатда барқарорлик ва хавфсизликни таъминлаш йўлидаги саъй-ҳаракатларини тан олган ҳолда, уларни шаффоф халқаро ҳуқуқий меъзонларга амал қилишга ундашини ҳам айтган.\n27 давлатдан ташкил топган Оврўпо Иттифоқи дунёдаги энг йирик донор ташкилоти ҳисобланади.\nИттифоқ 1992 йилдан буён Тожикистонга кўрсатган ёрдам миқдори 500 миллион еврони ташкил этади.\nАввалроқ АҚШ ва Оврўпо ҳам Би-би-си мухбирининг ҳибсга олинишидан ташвишда эканликларини айтишган ва уни озод этишга чақиришганди.\nАйни вақтда "Амнести Интернейшэнл" халқаро ташкилоти ҳам баёнот чиқариб, Ўринбой Усмоновга нисбатан айбловлар сохталаштирилганига оид тахминлардан хавотирда эканлигини билдирган.\nТашкилотга кўра, агарда Ўринбой Усмоновга нисбатан айбловлар тўқима экани исботланса, у виждон тутқуни сифатида кўрилади.


“Менам мактапка бораман” – Yoshlar ovozi\n20.02.2019 Yoshlar ovozi\nАйни туш вақти. Уйдан Тошкентга қайтяпман. Машинамиз ёқилғи қуйиш шохобчасида тўхтади. Атроф гавжум, чамаси беш-олти ёш атрофидаги болалар йўловчилардан пул сўраб, тиланчилик қиляпти. Зумда бир қизалоқ ёнимга келиб, “Опажон, озгина нонга пул беринг, илтимос”, — дея ялина бошлади.\nУнга бошдан-оёқ разм соларканман, қизнинг юпун аҳволда эканидан кўнглим бузилди. Қўлига беш-тўрт сўм бериб, гапга солдим. Одина билан укаси кун бўйи тиланчилик қилар, топганини уйга олиб бориб, онасига бераркан. Қаерда яшашини сўрасам, жавоб бермади. Ҳеч кимга айтмаслигини ойиси тайинлаган экан.\nҚизалоқ анчадан буён ҳеч ким билан суҳбатлашмаган, шекилли, бир дам тўхтамасдан гапирарди. Ўтган йили дадаси автоҳалокат туфайли вафот этибди. Онаси касаллик сабаб ишламас, уйда катта қизи билан майда-чуйда юмушлар билан андармон бўларкан.\n“Биз пул топмасак, улар оч қолади, — дейди қизалоқ. — Сен-\nтябрда менам мактапка бораман, ёзишни, ўқишни ўрганаман. Чиройли формалар кияман, кўп дугоналарим бўлади, улар билан ўйнайман”. Унинг орзулари бисёр…\nМашина овози қизғин суҳбатни бўлди. Машинага минарканман, Одинанинг сал наридаги амакидан пул сўраётганига кўзим тушди…\nЙўл бўйи шу воқеа хаёлимдан кетмади. Одинанинг онаси ҳақида ўйлардим. Оёқлари оғриётган бўлса, қўллари соғдир. Ул-бул юмуш билан шуғулланиб ҳам оила тебратса бўлар. Ахир улар бола-ку, айни ўйнаб-куладиган пайти. Тенгдошлари кўчада қувлашмачоқ, яшинмачоқ ўйнаётган маҳал улар одамлар ортидан югуриб, пул топяпти. Барча ҳам уларга индамасдан пул бериб кетавермайди, баъзилар ҳақоратли гаплар айтиб, уриб-туртади. Табиийки, бундан уларнинг дийдаси қотади. Ким кафолат беради, эртага бундай болаларнинг жамиятга, ҳукуматга нафрат кўзи билан қарамаслигига. Тиланчилик жонига тегиб, ўғри, қаллоб, жиноятчи бўлиб кетмаслигига-чи?!\nАхир, давлат томонидан уларга ўн олти ёшга тўлгунига қадар нафақа пули тўланади, бундан ташқари, маҳаллаларда ҳам боқувчисини йўқотган оилаларга алоҳида аҳамият қаратилиб, моддий ёрдам берилади.\nТўғри, балки вазиятни тўлиқ билмай туриб, Одинанинг ойисидан ноўрин гина қилаётгандирман. Лекин нима бўлган тақдирда ҳам, ёш болалардан пул топиш мақсадида фойдаланиш тўғрими?!\nКасб мустақил танланса...\nЭзгу ишлар пойдевори\nHar narsaning uvoli bor\n← Етакчига кўп нарса керак эмас\n170 километр олисда… →\nGoogle haqida siz bilmagan qiziqarli faktlar (40 886)


Олий лига. “Насаф” 10 киши бўлиб қолган “Навбаҳор”ни аяб ўтирмади\n25 июнь,2017, 21:04 327\nБугун биринчи давранинг сўнгги турида "Навбаҳор" Қаршининг "Насаф" клубига қарши сафарда ўйин ўтказди. Қийин бахс қаршиликларнинг ғалабаси билан якун топди.\nБиринчи бўлим тенг курашлар остида ўтди. Ҳар икки жамоа кўплаб хавфли ҳужумлар ташкил қилиб, стандарт вазиятлардан фойдаланишди. Аммо, учрашувда ҳисобни очиш "аждарлар"га насиб этди. 23-дақиқада Баҳром Абдураҳимов ўнг қанотдан жарима майдонимизга ёриб кириб, Драган Черанни тўп билан таъминлади. "Насаф" ҳужумчиси яқин масофадан Аманов қўриқлаган дарвозани нишонга олди, 1:0. Футболчиларимизга ҳисобни тенглаш учун рақиб ҳимоячилари ва дарвозабони имкон беришмади. Танаффусга қадар бу ҳисоб сақланиб қолди.\n"Насаф" - "Навбаҳор" - 4:0 (1:0).\n25 июнь. Ғузор. "Шўртан" ўйингоҳи.\nЖасур Ҳасанов: “Насаф” кучли эканлигини бутун Ўзбекистон кўриб турибди 20 21.11.2017\n“Қўқон-1912” Олий лигадаги 370-ўйин арафасида 58 21.11.2017\nВидео. Қаршида байрам ёхуд "Насаф" - "Пахтакор" учрашувининг сиз кўрмаган вазиятлари 1619 20.11.2017\n“Локомотив” чемпионликни қандай нишонлади? (Видео) 319 20.11.2017\nОлег Тюлькин: “Локомотив” савия жиҳатдан биздан устун 62 20.11.2017\nТеглар: Насаф Навбаҳор Олий лига\nВидео. Қаршида байрам ёхуд "Насаф" - "Пахтакор" учрашувининг сиз кўрмаган вазиятлари 1619\nАна холос! Чемпионликка эришган “Локомотив” мураббийлари матбуот анжуманига биргаликда киришди 981


FATTOHHON.COM стр. 131\n«CITY MAKON» ОЧИЛИШИ ВА МАШҲУРЛАР ФИКРЛАРИ . . . 01.09.2012 16:00\nТОШКЕНТ ШАҲРИДА «CITY MAKON»КЎНГИЛОЧАР МАРКАЗ ОЧИЛИШИ\nМустақиллигимизнинг 21 йиллик байрамига муносиб совғалардан бири бу Тошкент шаҳри Байналминал кўчасида очилган «CITY MAKON» маданий - маърифий кўнгилочар марказининг очилиш маросими бўлди.\nБу замонавий мега-марказ бўш вақтдан унумли фойдаланиш, харид қилиш ва спорт биан шуғулланишдан тортиб, махсус ўйинлар, хайрия акциялари ўтказилиши, ҳамда қизиқарли вақт ўтказиш учун айни макондир.\nМажмуада таълимий, маърифий марказ, харидлар учун мўлжалланган ҳудуд, спорт майдонлари, овқатланиш жойлари ва чойхона мавжуд.\nШунингдек, 3D форматидаги кинозаллар ҳамда ёзги манзарали майдонни ўз ичига олган.\nМажмуанинг 3 қавати фақат таълимий-маърифий марказ учун ажратилган бўлиб, у ерда мактаб ўқувчилари ҳамда тарихимиз, миллий меросимиз билан қизиқувчиларнинг барчаси учун ўйинли машғулотлар ўтказишга мўлжалланган. Ёш меҳмонлар археологик қазилма ишлари ёрдамида олинган экспонатлар, замонвий санъат асарлари, интерактив ўйинлар ёрдамида ўзлари учун янгиликлар ҳам кашф этишлари мумкин. Бундан ташқари, марказда ёш ўзбек рассомларининг ижоди билан танишиб, мамлакатимиз замонавий санъати ва бой маданиятини кузатиш имкони ҳам бор.\nШунингдек, мажмуада 3D форматидаги 3 та кинозал бўлиб, унда миллий ва хорижий кино соҳасидаги янгиликлардан иборат ранг-баранг репертуар намойиш этилади. Кино заллардан бири, очиқ ёзги кинозалдир.\nОвқатланиш учун мўлжалланган ҳудудда миллий ва жаҳон ошхонаси намуналари, фаст-фудда эса, енгил тамадди учун таомлар, ҳамда спорт-бар ва хай-фай бардан соғлом турмуш тарзига кўра овқатланиш мумкин. Миллий анъаналаримиз ҳам ёддан чиқарилмай, уларни ўзида намоён этган чойхона ҳам бор.\nСавдо ҳудуди айниқса, ўзига хос, бу ерда миллий ишлаб чиқарувчилардан тортиб, халқаро брендларнинг маҳсулотларигача харид қилиш мумкин. Кинотовардан автомобилгача бор.\nСпорт ишқибозлари ҳамда, фаол турмуш тарзига риоя қиладиганлар учун теннис корти, футбол майдони, скейтборист, роллер ва велосипедчилар учун майдонгача қурилган.\nМарказнинг яна бир эътиборли жиҳати у ерда махсус ногиронлар учун жойлар ҳам мавжуд. Кинотеатрга ва бошқа залларга кираверишда ногиронлар аравачаси учун махсус йўлаклар қурилган.\n«CITY MAKON» ўз номи билан айтганда ҳақиқий шаҳарчани эслатади, десак янглишмаймиз!\nМазкур ажойиб Маконнинг очилиши 1 сентябрь куни соат 18.00 да бошланди. Макон очилиши муносабати ўша ердаги билан очиқ майдонда концерт дастури тақдим этилди.\nДастурни ТВМ бошловчиси журналист Ойбек Рихсибеков ҳам, таниқли телебошловчи ФОРУМ ТВ журналисти Нилуфар Сотиболдиева олиб боришди.\nКонцерт дастурида "Саҳро" гуруҳи,\n"Божалар" Жаҳонгир Позилжонов,\nЛола ва Шохруххон,\nАлишер Файз ўзларининг қўшиқлари билан йиғилганларни янада руҳлантирдилар.\nМакон меҳмонлари сафида режиссёрлар ва актёрлар ҳам бор эдилар. Жумладан,\nактёр ва режиссёр Нозим Тўлахўжаев,\nрежиссёр Рустам Саъдиев,\nрежиссёр Жавлон Шодмонов фарзандлари билан,\nактриса Дилноза Кубаева фарзанди билан,\nактёр Алишер Узоқов,\nхонанда ва актриса Муниса Ризаева, хонанда Зулайҳо Бойхонова,\nактриса Зарина Низомиддинова ўғли билан,\nраҳматли Мўмин Ориповнинг рафиқаси Камола ўғли Билолхўжа билан,\nТВМ каналидан журналист Ирода Салиева ва журналист Зайнаббегим Юнусова , клипмейкер режиссёр Ёдгор Носиров ва бошқалар...\nРайҳон: - Бу янги мега - марказ ҳамма учун бирдек, севимли маскан бўла олишига ишонаман! Чунки, бу ерда ҳамма шароитлар, ҳамма қулайликлар бор. Спортни севганлар учун ҳам, харид қилишни ёқтирганлар учун ҳам бу жой жуда қулай.\nМуниса Ризаева: - Бу ерга, «City Makon»нинг очилишига таклиф қилганларидан жуда ҳам хурсандман. Чунки, бугун кузнинг биринчи куни, ажойиб қуёшли кун, ҳамда шундай чиройли ва қизиқарли марказнинг очилиши, ҳаммаси уйғунлашган. Бу марказда бўш вақтимизни бемалол мазмунли ўтказишимиз мумкин. Мен ўзим ҳам албатта, бўш вақтларимда бу ерга келмоқчиман. Мажмуанинг учинчи қавати таълимий-маърифий марказ учун ажратилган экан, бу ерда тарихга қизиқувчилар учун машғулотлар ҳам ўтказилиши мўлжалланган. Мен эса тарихга жуда қизиқаман. Харид учун мўлжалланган ҳудудга келсак, албатта ҳамма қизлар чиройли кийимларни харид қилишни ёқтирадилар, ва албатта мен ҳам.\nЛола: - Бу масканнинг очилганлигидан жуда ҳам хурсандман. Чунки, мен ёш онаман ва доим вақтимни фарзандларим билан биргаликда ўтказишни ҳоҳлайман. Бу ерга эса, бўш вақтда фарзандларим билан бемалол келишим мумкин.\n"Божалар" Жаҳонгир Позилжонов: - Бу ерда шароитлар аъло даражада! Айниқса, болаларим маза қилиб ўйнаб юришибди. Жуда ҳам чиройли жойлар. Эндиликда бу ерга фарзандларим билан тез-тез келиб тураман. Чунки, бу масканда ҳамма қулайликлар мужассам. Бу масканнинг очилишида иштирок этаётганлигимдан ҳам жуда хурсандман ва масканни гавжум ва севимли масканлардан бири бўлишига тилакдошман!\nЗиёда: - Бу масканда ёшларимиз учун жуда катта имкониятлар яратилган. Нафақат спорт майдонлари, балки таълимий-маърифий марказ, ҳамда харид қилиш ҳудудлари ҳам борлиги жуда ҳам қулай. Бу ерга эндиликда оила аъзоларимиз билан тез-тез келиб турамиз.\nНозим Тўлахўжаев: - Бу маконнинг қуриб битказилиши байрам муносиб туҳфа бўлди, деб ўйлайман. Айниқса, бу ердаги кинотеатрлар эътиборимни тортди. Ҳаммаси, жуда ҳам ажойиб. Ҳозир бу ердаги залларни айланиб чиқяпмиз. Ҳозирда "Олтин Гепард" Кинофорумига тайёргарлик ишлари билан банд бўлганимиз учун, унинг очилиши маросимини қандайдир янги, ўзгача жойда ўтказиш ҳақида ўйлаётгандик. Балки, бу ернинг бирор зали маросимни ўтказсак бўлармикан, деган фикр ҳам келди. Тўлиқ мажмуни айланиб кўриб бўлгач, бу борада маслаҳатлашиб бир фикрга келамиз.\nЖавлон Шодмонов: - Мен ҳам бу ерга фарзандларим ва оила аъзоларим билан бирга келдик. Бу ерда ҳамма шароитларнинг борлиги, спорт майдонлари, овқатланиш жойлари, харид ҳудудлари, ҳаммаси бир жойдалиги жуда ҳам яхши ўйланган. Айниқса, болаларни эътиборга олган ҳолда кўп ишлар қилинган. Менимча, бундай масканлар кўплаб очилса, фарзандларимизнинг бўш вақтлари бекор ўтмайди ва дунёқарашлари ҳам ўзгаради. Эндиликда, оилам билан бу ерга тез-тез келиб, дам олиш вақтларимизни шу ерда ўтказишни режалаштиряпмиз.\nКадр ортидаги ҳодисалардан энг кутилмаганлари:\nРайҳон ўзининг кичик мухлисларини ҳам эътибордан четда қолдирмади.\nАйниқса, саҳнада ҳам мухлислари унинг ёнидан кетгилари келмади.\nМанзура ҳам жажжи мухлисаси билан суратга тушди ва саҳнада мухлислари билан бирга куйлаб, рақсларга тушди.\nМухлислар пастда рақсга тушишдан кўра, негадир саҳнани афзал кўришди)))\nЖурналист Зайнаббегим Юнусова шу ернинг ўзида, "Қопқон" ёки яна бир дастурни суратга олишни бошлаб юбордилар. Иштирокчилар орасида раҳматли Мўмин Ориповнинг фарзанди Билолхўжа ва актриса Зарина Низомиддинованинг ўғли Темурхон ҳам бор эдилар.\nБиз бу пайтда Камолахон билан суҳбатлашиб турганимизда, кутилмаганда Билолхўжа йиғлаб, унинг ортидан Темурхон югуриб келиб қолишса бўладими?\nТўғриси, ўша пайтда уни Темурхон хафа қилдими, деб ўйладик. Лекин, маълум бўлишича, "Билолхўжа ойимни йўқотиб қўйдим, кетиб қолдилар" деб ўйлаб қўрқиб кетган экан...\nБу ҳам камдек, журналист Феруза Фаттохова Темурхон билан уришиб қолишга ҳам улгуришибди. Шу ернинг ўзида ярашиш ҳам бўлиб ўтди))))\nҲаммаси яхшилик билан якун топгач, бу аҳил ва қувноқ дўстларни фотосуратга муҳрладик))))\nКонцерт дастури тугагач, Фонд Форум Васийлик кенгаши раиси Гулнора Исломовна Каримова ҳам бу тақдимотга ташриф буюрдилар ва сўзга чиқиб, барчани табрикладилар. Шунингдек, мазкур "City Makon" қурилишида фаол қурувчиларни саҳнага таклиф қилиб, миннатдорчилик билдирдилар. Ҳаттоки, мажмуадаги катта "футбол тўпи"ни Гиннес рекордлар китобига киришга лойиқ кўрдилар.\nШундан, сўнг, "City Makon" расмий равишда очиқ деб эълон қилинди.\nФонд Форум Васийлик кенгаши раиси Гулнора Исломовна Каримованинг самимийлиги яна бир бор қойил қолдирди. У киши мазкур "City Makon"ни айланиб кўздан кечирдилар, болажонларга алоҳида эътибор кўрсатдилар ва ниҳоят, "City Makon"нинг ёзги залида болалар билан уларнинг қувончига шерик бўлдилар.\nШунингдек, болажонлар учун кафеда бепул музқаймоқ ҳам улашилди.\n"City Makon"нинг тақдимоти ажойиб мушакбозлик билан якунланди.\nҲолливуд майдонлари каби...\nБу ердан исталган дискни топиш мумкин\nGoogooshaнинг янги мусиқий альбоми дарҳол эътиборни тортди\nФутбол тамоша қилмоқчи бўлсангиз марҳамат\nБарча турдаги ўйинлар


Тошкент вилояти Чирчиқ шахрида оғир атлетика базасида уқув семинари бўлиб ўтди. Статьи\nТошкент вилояти Чирчиқ шахрида оғир атлетика базасида уқув семинари бўлиб ўтди. 27.03.2019 14:02\nТошкент вилояти Чирчиқ шаҳри оғир атлетика машқ жараенлари базасида 26.03.2019й. мураббийлар спортчилар, Ўзбекистон терма жамоалари ва спорт шифокорлари учун уқув семинари бўлиб ўтди. Семинар мавзуси: Оғир атлетикада допингсиз тоза спорт. Ёритилган мавзу борасида қуйдагилар такидланди: допинг хакида тушунча, унинг салбий окибатлари, допинг назорати утказишнинг қоидалари, энг кўп учрайдиган антидопинг қоидаларининг бузилишини 10та тури ва бошқа допинг хақидаги маълумотлар.\nЭлектрон тақдимот, тарқатма материалар, буклетлар, варақалар, брошуралар куринишидаги турли хил антидопинг мавзусидаги маълумотлар, қонун қоидалар, материаллар тақдим этилди. Семинар давомида иштирокчилар томонидан кўплаб саволлар берилди ва бўлиб ўтган қизиқ холатлар хақида гапириб ўтилди. Семинар иштирокчилари, ўзларини қизиқтирган саволларга УЗНАДА бош директори Турсунов.Н., бўлим бошлиғи Исламова.Р.К. ва катта допинг-офицер Хошимов Н. томонидан жавоблар олишди


Qalampir.uz - Мактабда таъмирлаш учун пул йиғилиши қонунийми? Адлия вазирлиги жавоб берди\n17:49, 10.06.2018 Жамият\nШундай шароитда фуқаролар қандай йўл тутишлари керак?\nФарзанди мактабга борадиган ҳар қандай ота-онага турли пул йиғимлари масаласи жуда яхши таниш. Синф фонди, мактаб фонди, таъмирлаш, обуна, металлолом ва ҳоказо учун бир йилда анча-мунча сумма бериб қўйилади. Ҳеч бир мезонларда кўрсатилмаган ва ҳеч қаерда қайд қилинмайдиган ушбу маблағларни ота-оналардан талаб қилиш қонунийми? Шундай шароитда фуқаролар қандай йўл тутишлари керак? Бу ҳақда Адлия вазирлигининг “Ҳуқуқий ахборот” канали маълумот берди.\n“Ўзбекистон Республикасида умумий ўрта таълимни ташкил этиш тўғрисида"ги 1998 йил 13 майда қабул қилинган Ҳукумат қарорига мувофиқ Халқ таълими вазирлиги, Молия вазирлиги, Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари ҳар йили 1 августга қадар мактаблар моддий-техника базасини тайёрлашни, ўқувчилар учун зарур санитария-маиший ва ижтимоий шароитлар яратилишини таъминлаши зарур.\nҲафтанинг илк куни қандай об-ҳаво кузатилади?\n09:16, 17.11.2018 4 780\n12:35, 16.11.2018 4 111\n17:40, 15.11.2018 19 893\n11:33, 15.11.2018 13 009\n20:02, 14.11.2018 10 022\nШифохоналарни жорий ремонти учун хам бюджетдан пул ажратиладими? Хар йили уз хисобимиздан булимизни ремонт киламиз.


Кўп квартирали уй-жой фондини бизда асосан УМШ ва БК бошқаради, ўзини ўзи бошқарувчилар сон жиҳатидан камчиликни ташкил этади. Бунга сабаб уларнинг ёмонлиги эмас, балки яхшироқлиги ва ишининг мураккаброқлигидир. Холис олиб қараганда, мулкдорлардан уй кенгашининг раиси устидан уйлар ҳолати ёмонлиги, хизматлар сифати қониқарсизлиги юзасидан шикоятлар бўлмайди, УМШ ва БКларга нисбатан бундай шикоятлар кўп келиб тушади. Бундан, демак уй-жойни юридик шахсни ташкил этмаган ҳолда бошқариш афзалроқ экан-да, деган хулоса ҳам келиб чиқади. Бу усулдаги бошқарувда ишлар сокин, кредитларсиз, бадалларни оширмасдан олиб борилади, бу ерда ҳамма нарса батартиб, ҳамма нарса етарли. Аҳолининг кўпчилик қисми уйларни ширкатларсиз ҳам бошқариш мумкинлигини билмайди. Бошқарувнинг бундай усули олдинги уй-жой қонун ҳужжатларида ҳам мавжуд бўлган. Лекин олдинги қонунчиликда унинг меъёрлари атрофлича ёритилмаган, баъзи изоҳларни талаб қилар эди. Ўзини ўзи бошқарувчилар тажриба орттирдилар, ўзаро малака алмашдилар. «Кўп квартирали уйларни бошқариш тўғрисида»ги Қонунда бевосита бошқариш тартиби белгиланган бўлса-да, лекин бир қатор масалалар охирига қадар очиқланмаган эди.\nҲал бўлмай қолган масалалардан асосийси – мулкдорлар маблағларининг сақланиши. Бевосита бошқарув усули юридик шахсни ташкил этмаган ҳолда амалга оширилади. Шунинг учун бу ўринда УМШ ёки БКда бўлгани каби банкда ҳисобрақам очиб бўлмайди. Бадаллар ё нақд пул шаклида уй кенгаши раисининг қўлида туради ёхуд унинг шахсий банк ҳисобрақамида сақланади. Бунда барча ҳоллар инсон омилига боғлаб қўйилган: раҳбарнинг ҳалоллиги ва тўғрилиги, аҳолининг унга бўлган ишончи кўп нарсани ҳал қилади. Уй бошлиғи мулкдорларнинг пулини «еб кетгани» ёки ноўрин жойларга сарфлагани ҳақидаги шикоятлар ҳозирча учрагани йўқ. Шунга қарамасдан, инсон омили ва ҳуқуқий жабҳанинг етарлича тартибга солинмаганлиги форс-мажор ҳолатлар юзага келиши эҳтимолини кучайтиради. Масалан, уй кенгашининг раиси ноҳалол чиқиб қолди дейлик, қўққисдан бетоб бўлади, касалхонага ётади ёки бирданига вафот этади ҳам дейлик. Бу ҳолда мулкдорларнинг йиққан маблағлари нима бўлади?\nХатарлар бор, лекин афзалликлар ҳам етарли\nМасалани ҳал этишнинг йўналишларидан бири қуйидагича: ККУдаги ҳар бир квартира шахсий ҳисобрақамга эга бўлиши, ҳар бир уйнинг эса банкда ҳисобрақами очилиб, унга мулкдорларнинг шахсий ҳисобрақамидан маблағлар туширилади. Бу аҳолининг маблағлари шаффофлиги, назорат қилиниши, сақланишини таъминлайди. Токи маблағлар нақд ҳолда уй кенгаши раисининг қўлида ёки унинг банк ҳисобрақамида сақланар экан, у бутун уйда яшовчиларнинг умумий пули эмас, балки бир жисмоний шахснинг шахсий маблағи бўлиб қолаверади. Вазият шундайки, аҳолининг маблағи йўқолди дейлик, уни қаердан қидириш керак? Ўзини ўзи бошқарувчилар УМШни рўйхатдан ўтказиб, ҳисобрақам очган ҳолда муаммони ҳал қилганлари афзал эмасми? Қандай фарқи бор, ахир, уй ўша уйлигича қолади, фақат унда юридик шахс ташкил этилади холос-ку.\nАслида фарқи бор, бор бўлгандаям сезиларли даражада бор. Ҳатто хатарлар мавжуд бўлганда ҳам ширкат билан солиштирганда юридик шахсни ташкил этмасликнинг афзалликлари бор. Энг асосийси – уйни сақлаб туришда нақд пулларни тўғри бошқара олиш имкониятининг борлигида. Аслини олганда, аҳоли кўпроқ шу сабабдан ҳам ўзини ўзи бошқаришга ўтиб кетяпти. Бу шароитда улар нақд пулларни эркин тасарруф эта олишади, ўз маблағларини иқтисод қиладилар, қолаверса, нақд пулга материал ва хизматлар анча арзонга тушади. Мулкдорларнинг пуллари доимо ишлайди. Юридик шахс ташкил этилмаганда турли инстанцияларга ҳисоботлар талаб қилинмайди, умумий мол-мулкни бошқаришда аралашувлар камроқ бўлади ва ҳ.к.\nҲисобрақамнинг бўлиши ўғирлик ва фирибгарликлардан қутқариб қололмайди\nҲисобрақам бўлса ва юридик шахс мақомига эгалик қилинса шаффофлик кўпроқ таъминланади, деган фикр бор. Лекин бу билан мулкдорларни айрим УМШ раҳбарларининг ўғрилиги, фирибгарлиги, масъулиятсизлигидан ҳимоя қилиб бўлмайди. Бундай раислар халқ манфаатини эмас, балки ўз киссаларининг қаппайишини ўйлашади. Ширкат аъзоларининг барча инстанцияларда қалашиб ётган шикоятлари бунга далил бўла олади. Демак, гап ҳисобрақамнинг бор-йўқлигида эмас, балки уйлар ҳақида қайғурадиган ҳалол, билимдон, барча қийинчиликларни зиммасига олишга тайёр бўлган раҳбарларнинг борлигида экан. Аҳоли масъулиятли етакчиларни қўллаб-қувватлайди, чунки бошқарув органининг муваффақияти уларнинг шахсий хулқ-атворига бевосита боғлиқ бўлади. Одатда, уй хор аҳволга келиб қолган, ҳеч қандай ўзгаришлар юз бермаган, пуллар ҳам аллақандай номаълум томонларга «ғойиб» бўлаётган вақтда мулкдорлар УМШни ташлаб кетишади. Агар ўзини ўзи бошқарувчилар кредитларсиз, катта ҳажмдаги бадалларни белгиламаган ҳолда, жамоа орасида шикоятсиз ва қарама-қаршиликларсиз уйни оёққа турғазмоқчи бўлишса, бундай бошқарув усулига умид боғласа бўлади. Бундай етакчиларга эга бўлган уйларни УМШга айлантириш нафақат нотўғри қадам, ҳатто қонунга зид ҳаракат, мулкдорлар ҳуқуқининг поймол этилишига тенг ҳолатдир.\nҲисобрақам шахсий – маблағлар умумий\nЎзини ўзи бошқарувчиларнинг пуллари мулкдорларнинг қарорига биноан уй кенгаши раисининг шахсий банк ҳисобрақамида сақланиши мумкин. Пулларни уй эҳтиёжлари учун «ечиб олиш»дан олдин тафтиш комиссияси аъзоларига асосланмани тақдим этиши мақсадга мувофиқ бўлади. Лекин нақд пул бу ўринда афзалроқдир. Масалан, раис – жамоатчи ходим. Кундузи у асосан иш жойида ўтиради, банкка боролмайди, шанба-якшанба кунлари, тунда, байрам кунларида банклар ишламайди. Ана шундай вазиятда уй хўжалигида бирор муаммо юзага келиши мумкинки, уни ҳал қилиш учун зудлик билан маблағ керак.\nКорпоратив карта очилган тақдирда ҳисобрақам (яъни УМШни ташкил этиш) муаммони ҳал эта оладими? Бу ҳолда ҳам қўлингизда нақд пул бўлади – уни банкоматдан ечиб олиш мумкин. Лекин бу ўринда ҳам муаммолар юзага келиши эҳтимолдан холи эмас. Масалан, яқин атрофда банкомат йўқ ёки банкомат бору, унда маблағ йўқ. УМШнинг ҳисобрақамидан таъмирлаш ишлари учун пулларни ечиб олиш ҳам муаммоли бўлиб қолиши мумкин. Бундай вазиятларда УМШ раисларидан ҳоким ўринбосарининг рухсати талаб қилинган ҳоллар учраган, ваҳоланки, қонун ҳужжатларига кўра жойлардаги ҳокимият органларининг ККУнинг бошқарув органи ишларига аралашуви тақиқланган.\nХатарлар жавобгарликни оширади\nЎзини ўзи бошқарувчилар уй кенгаши раисини ширкатда бўлгани каби назорат қила олмайдилар, деган фикр юради. Лекин уй хўжалиги бевосита жойлар мулкдорлари томонидан бошқарилганда ҳам тафтиш комиссияси бор, раис мулкдорлар олдида ҳисобот топширади. Шуниси қизиқки, хатарлар, аксинча, раҳбарнинг жавобгарлиги ошишига туртки бўлади. Уйни мукаммал таъмирлаш чоғида бу жараённи раис билан бирга ҳар бир йўлакдан сайланган мулкдорларнинг вакиллари ҳам назорат қилиб борган ҳаётий мисолларни келтириш мумкин. Ҳар 2 ҳафта оралиғида уй кенгашининг раиси харажатлар тўғрисида аҳоли ўртасида ҳисоб берган. Ёки яна бир ҳаётий мисол: раис мулкдорларнинг маблағлари сақланиши юзасидан барча шахсий мол-мулки билан жавоб бериши тўғрисида мажбуриятни имзолаган. Тўғри, бунақаси кам бўлади, лекин ибрат учун билиб қўйганимиз яхши. Яна бир мисол: раис форс-мажор ҳолатлар юзага келган тақдирда унинг номида сақланаётган банкдаги маблағлар мулкдорлар манфаати йўлида ишлатиш учун уй кенгашига янгидан сайланган раиснинг номига ўтиши кераклиги ҳақидаги ҳужжатни имзолаб берган.\nЎзини ўзи бошқарувчилар даъво аризаларини киритиши мумкин\nКўпчилик, модомики юридик шахс эмасми, уйлар бевосита жойлар мулкдорлари томонидан бошқарилганда қарздорлардан маблағларни суд тартибида ундириб бўлмайди, деб ҳисоблашади. Бу масала «Кўп квартирали уйларни бошқариш тўғрисида»ги Қонунда тартибга солинган. Кўп квартирали уй кенгашининг раиси умумий йиғилишнинг баённомаси асосида жойлар мулкдорларининг вакили сифатида умумий мол-мулк ва коммунал хизматлар кўрсатиш билан боғлиқ ишлар бўйича судда иштирок этиши мумкин.\nЎзини ўзи бошқариш учун уй сайти\nБошқарув органининг ишини назорат қилиш учун электрон мониторинг тизимини ишлаб чиқиш мўлжалланмоқда. Бинобарин, бу «Obod uy» – уй-жой мулкдорлари учун онлайн маълумотлар базасига ўхшаган нарса бўлади, бу ҳақда биз кўп ёзган эдик. Бу иш яхши, лекин кўп ишлов беришни талаб қилар эди. Бундай ресурс мулкдорларга исталган электрон ташувчи орқали бадаллар тўланиши бўйича баланс ҳолатини, ўз маблағларининг ҳаракатини, ишлар режаси, даромад ва буромадлар сметасини, ҳисоботларни кузатиб бориш, электрон тўлов тизимлари воситасида бадалларни тўлаш ва бошқа имкониятларни беради. Бу ўринда гап биллинг тизимини ташкил этиш хусусида ҳам бораётир. Ўзини ўзи бошқарувчиларда ҳисобрақами бўлмаган тақдирда, юридик шахсни ташкил этмаган уйлар бу концепцияга қандай киришиб кетар экан-а? Уларнинг шахсий ҳисобрақамлари масаласи қай тарзда ҳал бўлади? Модомики гап бошқарув органи устидан назоратни кучайтириш тўғрисида кетаётган экан, у ҳолда локал тармоқ – юридик шахсни ташкил этмаган ҳолда алоҳида уйлар учун сайтни яратиш мумкин бўлади, бу сайтда уй хўжалигини сақлаб туришга доир барча ахборот жамланади. Қолган барча ишлар – экспертларнинг ишлари. Ўзини ўзи бошқарувчиларга кредитлар бериш, уйларни мукаммал таъмирлаш дастурларидан фойдаланиш, лифтларни алмаштириш, бюджет маблағлари ҳисобидан атроф-муҳитни ободонлаштириш масалаларини тартибга солиш ҳам кун тартибидаги вазифалардан.\nЎзбекистон Республикаси банкларида очиладиган банк ҳисобварақлари тўғрисидаги йўриқнома (АВ рақами 1948, 27.04.2009 й.) ва бу масалани ҳал қиладиган бошқа норматив-ҳуқуқий ҳужжатларга ўзгартиришлар киритиш орқалигина муаммоларни ҳал этишда катта ютуқларга эришиш мумкиндек кўринади. Йўлга қўйиб бўлинган ва самаралар бераётган тизимни бузмаган ҳолда жисмоний шахс – мулкдорлар манфаатини ифода этаётган уй кенгаши раисига банкда ҳисобрақам очиш ҳуқуқини берувчи ваколатни тақдим этиш масаласини кўриб чиқиш мақсадга мувофиқ бўлади, бунда нақд пулни банкдан миқдор ва вақт жиҳатидан чекланмаган ҳолда олиш ҳуқуқи кафолатланиши лозим.\nБевосита бошқарув усулини танлар экан, мулкдорлар бу йўлда улар дуч келиши мумкин бўлган хатарлардан бохабар бўлишлари даркор. Нима бўлганда ҳам бу уларнинг пуллари, уларнинг хусусий мулки, уларнинг умумий мол-мулки, шундай экан, ўз уйларини қандай сақлаш масаласини ҳам ўзлари ҳал қилишлари керак. Бошқарувнинг бу усули қонунчилик нуқтаи назаридан бошқа усуллар сингари пухта ишлаб чиқилиши лозим.


Давлат раҳбари аёлларни 8 март байрами билан табриклади\nNUR-SULTAN. Kazinform – Қозоғистон Президенти Қасим-Жомарт Тоқаев Халқаро аёлларни 8 март – Халқаро хотин-қизлар куни билан табриклади, деб хабар беради Kazinform Ақордага таяниб.\n20.02.2020: Кеча юртимизда қанча жуфт оила қуришди\nNUR-SULTAN. Kazinform – ҚР Адолат вазирлиги матбуот хизмати маълум қилишича, кеча, 20 февраль куни Қозоғистонда 834 жуфт оила қуришган, деб хабар беради Kazinform мухбири.\nNUR-SULTAN. Kazinform – Об-ҳаво ёмонлашиши туфайли Қозоғистонда жами 1796 километрлик 17 та йўл участкаси ёпиқ турибди, деб хабар беради Kazinform.\nПойтахтимизда минглаб ёш оилаларга квартира калитлари туҳфа этилди\nNUR-SULTAN. Kazinform – Бугун пойтахтимизда ишлайдиган 1050 нафар ёш фуқарога ижарага бериладиган квартира берилди, деб хабар беради Kazinform мухбири.\nЯнги йилдан бошлаб 340 минг оилага янги турдаги моддий ёрдам берилади\nNUR-SULTAN. Kazinform – 2020 йилдан эътиборан 340 минг оилага янги турдаги моддий ёрдам берилади. Бу ҳақда ҚР меҳнат ва аҳолини ижтимоий ҳимоя қилиш вазири Биржан Нуримбетов маълум қилди, деб хабар беради Kazinform мухбири.


ЖЧ-2018 саралаши. Европада энг омадсиз 2-ўрин эгаси ким бўлади?\n19:20 / 09.10.2017\n9-10 октябрь кунларида Европада мундиалнинг яна бир нечта иштирокчилари маълум бўлади. Шунингдек, гуруҳларда 2-ўринларни эгаллаб, ноябрда плей-оффда қатнашадиган терма жамоаларни ҳам билиб оламиз. УЕФА учун 13 ўрин ажратилган, гуруҳлар сони эса, 9 та. Натижада, гуруҳлардан бири «ортиқча»лик қилиб қолмоқда, шунинг учун регламентга кўра, энг ёмон кўрсаткич қайд этган 2-ўрин соҳиби ҳам имкониятдан маҳрум бўлади. Айнан мана шу жиҳат сўнгги кунлар интригасини янада ошириб, плей-офф учун ўзига хос сиртқи курашни юзага келтирди. Келинг, мана шу мавзуга ҳам чуқурроқ ёндошиб кўрамиз.\nСаралаш гуруҳлари учун қуръа ташланганда, терма жамоалар сони 53 та бўлиб, гуруҳлардан бирида Россия терма жамоаси ўртоқлик ўйинларини ўтказиши кўзда тутилганди. Шунинг учун ҳам, энг ёмон 2-ўрин соҳибини аниқлашда гуруҳдаги сўнгги жамоалар билан қайд этилган натижалар ҳисобга олинмаслиги регламентда қайд этилганди. Кейин эса, Косово УЕФА га қабул қилиниб, Россия ўрнига «бешталик» гуруҳни тўлдирди. Аммо регламент ўзгартирилмади. Демак, 2-ўринлар солиштирилганда, турнир жадвалидаги ҳолатга эмас, 6-жамоа билан ўйинлар ҳисобга олинмаган алоҳида жадвалга эътибор қаратиш лозим бўлади.\nМана ўша жадвал:\nБу ерда айни пайтда 2-ўринда бораётган терма жамоалар эътиборга олинган, аслида гуруҳлардаги ҳолат ўзгариши мумкин. Аммо бу жиҳат ҳам ҳисоб китобимизга унчалик халақит қилмайди.\nКўриниб турибдики, гуруҳдаги ўйинларини якунлаган Словакия терма жамоаси 12 очко тўплаган. Мана шу кўрсаткич бизга бемалол ўлчов вазифасини ўтаб бера олади – хулоса қилиш мумкинки, 2-ўрин нақд бўлган Дания, Швеция, Шимолий Ирландия, Италия, Греция терма жамоалари Словакиядан юқорида туришибди ва бу ўзгармайди. Португалия ҳам агар гуруҳда 2-ўринни оладиган бўлса, ҳаммадан юқорида турибди, мабодо ўша гуруҳдан Швейцария жадвалга қўшиладиган бўлса ҳам, 18 очкога эга бўлади.\nГуруҳларни қараб чиқилганда, сўнгги турда 6-ўринни тарк этадиган ва бу жадвалдаги очколарни ўзгартириб юборадиган ҳолатлар ҳам кўринмади.\nДемак, «энг ёмон 2-ўрин» бўлмаслик учун Словакиядан яхшироқ натижа кўрсатиш керак бўлади. Асосий рақиблари билан сўнгги турда ўзгаро тўқнаш келадиган Уэльс ва Хорватия терма жамоалари энди, ўша ўйинда керакли натижани қўлга киритиш билан бирга, сиртдан Словакия билан ҳам курашишлари керак.\nБу жадвалга таъсир қиладиган ўйинлар:\nОддий кунда Уэльс Ирландия билан, Хорватия эса, Украина билан дуранг ўйнаган ҳолда гуруҳда 2-ўринни сақлаб қолишлари мумкин бўларди. Бу вазиятда эса, ундай эмас, дуранг бу жамоаларни 2-ўринда сақлаб қолгани билан, Словакиядан ёмонроқ натижа кўрсатишларига ва плей-оффдан қуруқ қолишларига сабаб бўлади.\nАгар Уэльс ва Хорватия ўз рақибларини мағлуб этишса, гуруҳда 2-ўринни (ҳатто 1-ўринни ҳам) эгаллашади. Шу жадвалдаги очколар сони 14 тадан бўлади ва энг ёмон иккинчи ўрин эгаси – Словакия терма жамоаси бўлади.\nАгар Уэльс ва Хорватия ўз рақибларидан мағлубиятга учрашса, 3-ўринга тушиб кетишади. Аммо уларни мағлуб этган Украина ва Ирландия бу жадвалда пайдо бўлиши мумкин. Бу жамоаларнинг кўрсаткичлари Словакиядан яхшироқ. Бу ҳолатда ҳам энг омадсиз 2-ўрин соҳиби – Словакия бўлади.\nАгар Уэльс ва Хорватиядан бири дуранг ўйнаб қўйса, Словакия плей-офф иштирокчисига айланади. Дуранг ўйнаб қўйган терма жамоа 12 очко билан энг ёмон 2-ўринга айланади.\nАгар ҳар икки терма жамоа ҳам дуранг ўйнаса, Словакия плей-офф иштирокчисига айланади. Энг омадсиз жамоа Хорватия ва Уэльсдан бири бўлади. Бу жамоаларнинг тўплар нисбати бир хил +2. Лекин Уэльс кўпроқ гол урган бугунгача. Регламентга кўра, тўплар нисбати тенг бўлганида, урилган голлар сонига қаралади – демак, қайд этиладиган дурангларда нечтадан гол урилишига ҳам боғлиқ бўлиб қолади.\nАйтиш мумкинки, мана шу икки учрашувдаги рақибларнинг бирортасини ҳам дуранг қониқтирмас экан. Уэльс, Ирландия, Хорватия ва Украина терма жамоаларидан ғолиб бўлганлар камида плей-оффга боришади.\nСиз Словакия терма жамоаси мухлиси бўлсангиз, юқорида эслатиб ўтилган икки ўйиннинг ҳеч бўлмаса, биттасида дуранг бўлишига дуо қилинг. Бу ўйинларнинг ҳеч бўлмаса биттасида дуранг бўлмаса, Словакия билан эртагаёқ хайрлашишимиз мумкин.\nФутбол аслида соддароқ, бу терма жамоалар мухлислари мана шундай ҳисоб китобларни амалга оширишяптими ёки йўқми, номаълум. Шунчаки, биз ўрганиб қолганмиз.\nСловакия ЖЧ саралаши\nЖЧ саралаш. Европа. Сўнгги жанглар олдидан гуруҳлардаги вазият ҳақида\nВенгрия ва Словакиянинг қочқинлар учун квоталар бўйича даъвоси рад этилди


«Эй иймон келтирганлар! Сабр қилинг. Сабр ила ғолиб келинг» | Azon.uz - Ахборот-таҳлилий портал\n«Эй иймон келтирганлар! Сабр қилинг. Сабр ила ғолиб келинг»\n970 22:00 30.05.2019\nАллоҳ таоло: “Ўша нарсаларингиздан яхшироғининг хабарини берайми?! – деб айт. Тақво қилганларга Роббилари ҳузурида остидан анҳорлар оқиб турган жаннатлар бор. Унда абадий қолурлар. Покиза жуфтлар ва Аллоҳ тамонидан розилик бор. Ва Аллоҳ бандаларни кўриб турувчидир. Улар: Роббимиз, албатта, биз иймон келтирдик, бизнинг гуноҳларимизни мағфират қилгин ва дўзах азобидан сақлагин, дейдиганлардир. Сабр қилувчилар, содиқлар, доимий тоат қилувчилар, нафақа қилувчилар ва саҳарда истиғфор айтувчилардир”, деб марҳамат қилади. ("Оли Имрон" сураси, 15-17-оятлар)\nИнсон жаннатни ҳосил қилмоқлиги учун, энг аввал унга “Иймон” лозим бўлади, бундан сўнг Аллоҳ таолодан гуноҳларни кечиришлигини сўрашлик ва дўзах азобидан поноҳ тилаш лозимдир.\nИккинчи эса нарса бу “Сабр”дир. Ислом амалларида сабр ўзига ҳос аҳамиятга эгадир, шунинг учун мазкура оятда энг аввал сабрни зикр қилинмоқда. Қуръони Кариймда ўнлаб ўринларда сабрни зикри ўтади ва ҳадис шариф ҳам сабрни баёни ила тўлиб тошгандир. Бундан эса бизга сабрни ниҳоятда ўлкан ва аҳамиятга молик амал эканлиги маълум бўлади.\nСабр ўзи нима? Сабр: Бу арабий сўз бўлиб, тўҳтатмоқ, тиймоқ, чекламоқ маъноларини англатади. Шаръий истилоҳ (термин)да гуноҳлардан тийилмоқни сабр дейилади. Аллоҳ таоло "Оли Имрон" сурасида: “Эй иймон келтирганлар! Сабр қилинг. Сабр ила ғолиб келинг. Курашга бел боғлаб туринг. Аллоҳга тақво қилинг. Шоядки ютуққа эришсангиз”, дейди. (200-оят)\nҲуллас, жаннат неъматларини ҳосил қилмоқни истовчи ҳар-бир банда Аллоҳ таолонинг хукмлари олдида ўзини тўхтатмоқ ва Унинг хукмларини поймол қилишдан тийилмоқни номини сабр деб аталади ва бу эса салмоқли ишдир. Бунга ҳар инсонни ҳам тоқати етавермайди, балки иродаси кучлиларгина қила оладиган амалдир. Аллоҳ таоло яна "Оли Имрон" сурасида: “Агар сабр қилсангиз ва тақво қилсангиз, албатта, бу салмоқли ишлардандир”, дейди.(186-оят)\nҲадиси шарифда “Сабр нурдир” дейилади. Агар, инсон ўзида ана шу нурни ҳосил қила олса, унинг ҳаёти порлоқ бўлади ва у истаган ниятига етиши мумкин, лекин сабр қилмоқ енгил ишлар сирасига кирмайди. Унинг учун инсон озгина машаққат чекишга тўғри келади. Ҳадиси муборакда: “Ким сабр кўрсатса, Аллоҳ таоло сабрни унга шиор қилиб қўяди” дейилади. Сабрни касб қилмоқ учун аввало киши ҳимматли бўлиши, сўнг сабрга кўникма ҳосил қилмоғи ва ўзида малака пайдо қилиши лозим ва шундан кейингина унинг хаёти нурга тўлиб, “Ўша нарсаларингиздан яхшироғининг хабарини берайми!? – деб айт. Тақво қилганларга Роббилари ҳузурида остидан анҳорлар оқиб турган жаннатлар бор. Унда абадий қолурлар. Покиза жуфтлар ва Аллоҳ тамонидан розилик бор. Ва Аллоҳ бандаларни кўриб турувчидир”, ояти каримасидаги ўлкан ваъдага муяссар бўладилар... Амийн.\nҲазрат Саид Аҳмад Полонрурий (Илмий хутбалар, китоби 1-жилд)\nМақолалар Сабр Ислом\nРаҳимберди домла Раҳмонов: «Мўминлардай сабрли киши бўлмаса керак…»\n483 07:30 25.04.2020\n1147 22:18 15.02.2020\n1669 14:20 08.02.2020\n1716 23:30 03.01.2020\n1271 13:35 01.01.2020\n1010 10:10 11.12.2019


ЗОЙИР МИРЗАЕВ ВИЛОЯТНИНГ ТОҒЛИ ҲУДУДИГА ТАШРИФ БУЮРДИ. БУНДАН КЎЗЛАНГАН МАҚСАД НИМА ЭДИ… — Shahrisabzt.UZ\nShahrisabz tumani 10.02.2020 Mahalliy\nМуҳтарам Юртбошимиз доимо барча раҳбарлар олдига битта талабни қўймоқдалар. Бу ҳам бўлса, ҳар бир раҳбар халқ орасига кириб бориши, уларнинг дарди билан яшаши кераклигидир.\nБундай иш принсипи вилоят ҳокими Зойир Тоировичнинг кундалик фаолиятига айланиб бораётганлигига воҳамиз аҳли гувоҳ бўлишмоқда.\nКуни кеча, вилоят ҳокими Зойир Мирзаев, вилоятдаги секторлар ҳамда вилоят ташкилотлари раҳбарлари, мутасадди ходимлари билан Шаҳрисабз туманининг Ҳисор тоғ тизмасида жойлашган Сарчашма қишлоғига ташриф буюрди.\nАйни пайтда, Сарчашма қишлоғида 939 та хўжалик, 1064 та оила мавжуд бўлиб, 4700 нафардан зиёд аҳоли истиқомад қилади. Шу аҳолининг 553 нафарини ёшлар ташкил этади. Қишлоқ аҳолиси асосан деҳқон ва фермер хўжалиги, чорвачилик ва қисман ҳунармандчилик фаолияти билан шуғулланиб келишади.\nТОҒЛИКЛАР ҲУЗУРИГА ТАШРИФ ҚАДАМЖОЛАРНИ ЗИЁРАТ ҚИЛИШ ВА КЕКСАЛАР ҲОЛИДАН ХАБАР ОЛИШДАН БОШЛАНДИ\nСоҳибқирон Амир Темур таваллуд топган Шаҳрисабз ўзининг муқаддас қадамжолари билан ҳам мамлакатимизда алоҳида ажралиб туради. Вилоят ҳокими Сарчашма қишлоғига ташриф буюраркан, дастлаб қишлоқнинг масжидини зиёрат қилиб, кекса авлод вакиллари билан суҳбатлашди. Шу ерда ўтганлар руҳига Қуръон тиловат қилинди.\n— Кекса авлод вакилларини қадрлаш, уларга меҳр-мурувват кўрсатиш, ҳар биримизнинг муқаддас бурчимиз саналади, — дейди Зойир Мирзаев. — Чунки, мана шу авлод вакиллари бугунги тинч ва фаровон ҳаётимизнинг тамал тошларини қўйишган. Уларнинг бу борадаги жасоратлари ва матонатлари олдида қанча бош эгсак, шунча кам деб биламан.\nБугун Сарчашма қишлоғида ҳам юзлаб нуроний отахон ва онахонларимиз Истиқлолнинг шукуҳидан баҳраманд бўлиб, кексалик гаштини суриб келишаяпти. Вилоят ҳокими сектор раҳбарлари билан биргаликда ана шундай кекса авлод вакилларидан бири саналмиш, Турсун ота Ниёзовнинг хонадонига ташриф буюришиб, бир пиёла чой устида дилдан суҳбатлашишди ва отахонга ўзларининг совға саломларини улашишди.\nПрезидентимизнинг Парламентга қилган Мурожаатида мамлакатимизда ёшларга оид Давлат сиёсатини рўёбга чиқаришда барча бўғиндаги раҳбарлар алоҳида ташаббус, ташкилотчилик кўрсатишлари зарурлигига эътиборни қаратдилар. Айниқса, ёшларнинг самарали таълим-тарбия олишлари, илм-фан, санъат, маданият ва спорт соҳаларида ўз иқтидор ва қобилиятларини юзага чиқаришлари учун қулай муҳит яратиш, уларнинг бандлигини таъминлаш, бугунги куннинг энг долзарб масалаларидан бири эканлигини Давлатимиз раҳбари ботбот таъкидлаб ўтдилар.\nШу куни Сарчашма қишлоиғидаги 57-сонли умумий ўрта таълим мактабининг мажлислар залида вилоят ҳокими Зойир Мирзаевнинг ёшлар билан учрашуви бўлиб ўтди. Унда вилоятдаги барча ташкилот раҳбарлари иштирок этишди.\nУшбу учрашувда Сарчашма қишлоғи ёшлари вакиллари тадбиркорлик, кичик бизнесни ривожлантириш, аҳолига хизмат кўрсатишни йўлга қўйиш, ёшларнинг бўш вақтини мазмунли ташкил этиш, замонавий спорт мажмуаларини бунёд этиш бўйича таклифларини илгари суришди.\nВилоят ҳокими Зойир Мирзаев муҳтарам Президентимиз томонидан илгари сурилган 5 та муҳим ташаббусни амалга ошириш зарур бўлган вазифаларга тўхталиб ўтди. Бу масалаларни амалга оширишда вилоят ва туман ташкилоти раҳбарлари жонбозлик кўрсатишлари кераклигини алоҳида таъкидлаб ўтди.\nШу ўринда бир қанча ёшларга фуқаролик паспортлари топширилди.\nИЖТИМОИЙ ҲИМОЯГА МУҲТОЖ ОИЛАЛАРГА БЕҒАРАЗ ЁРДАМ КЎРСАТИЛДИ\nПрезидентимиз Парламентга қилган Мурожаатномасида илк бор аҳолининг камбағал қатлами хусусидаги долзарб масалага алоҳида тўхталиб, бу қатламни камбағалликдан чиқариш, айниқса, боқувчисини йўқотган, кам таъминланган, ногиронлиги бўлган оилаларни ижтимоий-иқтисодий жиҳатдан қўллаб-қувватлаш давлат сиёсатининг устувор вазифалардан бири бўлиб қолишини таъкидлаб ўтгандилар.\nАйнан мана шу муҳим масала доирасида вилоят ҳокими Сарчашма қишлоғидаги 50 дан зиёд кам таъминланган оилаларга ташриф буюриб, уларнинг ижтимоий-иқтисодий аҳволини ўрганиб, уларга зарур ёрдам кўрсатиш бўйича ўзларининг муҳим таклифларини билдирдилар. Бу оилаларга озиқ-овқат жамланмалари ва уй-жой жиҳозлари совға қилинди.\n— Вилоят раҳбарининг қишлоғимизга ташрифи ҳаётимиздаги унутилмас тарихий воқеа бўлди, — дейди Сарчашма маҳалла фуқаролар йиғини раиси Ориф Қурбонов. – Қаранг, Зойир Тоирович ҳар бир кам таъминланган оилага шахсан ўзлари ташриф буюриб, уларнинг ҳолидан хабар олганлигидан фуқароларимизнинг боши осмонга етди десам муболаға бўлмайди. Улар бундай эътибор ва ғамхўрликдан ниҳоятда руҳландилар. Бундай ташриф ўксик қалбларга етук куч ва ирода ато этди.\nСАРЧАШМА БАЙРАМ ОҒУШИДА\nТоғнинг ўзига хос табиати ҳар қандай кишида завқ уйғотмай қолмайди. Биз қанчалик Шаҳрисабз туманидан юқорига кўтарилиб борар эканмиз, атрофни оппоқ қор қопланганлигига гувоҳ бўлдик. Қишнинг қисқа куни сабаб атрофга қоронғулик чука бошлаган бир паллада 57-сонли умумий ўрта таълим мактабининг муҳташам футбол ўйингоҳида бадиий саҳна майдончаси бапро этилиб, ранг-баранг чироқлар билан атроф ёритилиб, вилоятимиздан ташриф буюрган хушовоз хонандалар ўз концерт дастурларини намойиш этишга тайёргарлик кўра бошлашди.\nЎйингоҳда қишлоқнинг барча катта-ю кичик вакиллари жам бўлди. Байрам тадбирида вилоят ҳокими Зойир Мирзаев сўз оларкан, аввало, Юртбошимиз бошчилигида бугун мамлакатимизда аҳолига муносиб турмуш тарзини яратиш, Янги Ўзбекистонни барпо этиш борасида амалга оширилаётган улкан ислоҳотлар хусусида гапирди. Бугун айнан бунёдкорлик ишлари мамлакатимизнинг энг чекка ҳудудларига кириб бораётганлигини буни халқимиз ўз ҳаётида ҳис этаётганлигини эътибоф этди. Вилоят раҳбарларининг Сарчашма қишлоғига ташрифи замирида ҳам ана шундай улуғ мақсад ётганлиги таъкидланди.\nШу ерда вилоят ҳокими Зойир Мирзаев Сарчашма қишлоғидаги ижтимоий фаол ёшларни бир қанчасига “Фахрий ёрлиқ” ҳамда жаҳон ва ўзбек адабиётининг сара асарларидан иборат асарлар жамланмасини тантанали равишда топширди.\nБайрам тадбирларида ижро этилган дилрабо концерт дастурларига қишлоқ аҳли рақсга тушишиб дилдан яйрашди.\nКонцерт сўнггида аҳолига ўзбек кино ижодкорлари томонидан суратга олинган “Барон” бадиий филми намойиш этилди.\nТАШРИФНИНГ ИККИНЧИ КУНИ\nМеҳмонлар тоғда тонгни қарши олишиб, вилоят ҳокими иштирокида барча сектор раҳбарлари Сарчашма қишлоғида Нодир Чулиев ва Зебинисо Ортиқоваларнинг никоҳ тўйи муносабати билан уюштирилган эрталабги наҳорги ошга иштирок этишди.\nНаҳорги ошда вилоят ҳокими Зойир Мирзаев оила қураётган иккала ёшга бахт-саодат тиларкан, тоғли ҳудудларда оила мустаҳкамлигини сақлаб турувчи ва минг йиллар давомида шаклланиб келган миллий ва маънавий қадриятларимиз чуқур илдиз отганлигига эътиборини қаратди. Айнан мана шу омиллар тоғли ҳудудларда ёш оилалар ўртасида ажримларнинг олдини олишга хизмат қилаётганлигини билдирди.\nБу ёш оилага вилоят ҳокими Зойир Мирзаев замонавий уй-рўзғор буюмларини совға қилди.\nШу куни вилоят ҳокими қишлоқдаги 57-сонли умумий ўрта таълим мактабида таҳсил олаётган 60 нафар кам таъминланган оила фарзандларига бош-оёқ сарподан иборат кийимбошларни совға қилди.\nҚИШЛОҚДА КЎЧМА КУТУБХОНА ОЧИЛДИ\nПрезидентимиз томонидан илгари сурилган 5 та муҳим ташаббуснинг тўртинчиси ёшлар маънавиятини юксалтириш, улар ўртасида китобхонликни кенг тарғиб қилиш бўйича тизимли ишларни ташкил этишга йўналтиришдан иборатдир. Инсон болалигидан бадиий асар ўқиб улғайса, унинг қалбида халқига, Ватанига чексиз садоқат руҳи шаклланади. Китобхонлик кишининг маънавиятини юксалтириб, улуғ мақсадлар сари етаклайди.\nСарчашмаликларнинг ҳам китоб мутолаасига қизиқишлари ниҳоятда юқори эканлигини бу ерда кўчма кутубхонанинг очилиш маросимига иштирокида кўрдик.\n— Улуғ мутафаккирларимиз “Фарзандингизга тарбия берманг, балки уни китоб ўқишга ўргатинг” деган пурмаъно фикрларни билдиришган, — дейди вилоят ҳокими Зойир Мирзаев тадбирда сўз олиб. Дунё миқёсида яратилган бадиий асарлар ҳар бир кишини доимо эзгуликка етаклайди, қалбини инсоний туғулар билан бойитади. Масалан, Навоий бобомиз қолдирган бой мерос яна минг йиллар давомида маънавият туйғуларини ёритувчи машъала бўлиб хизмат қилади.\nҚишлоқда асосан тожик миллатига мансуб аҳоли истиқомат қилади. Мактабда таълим-тардия асосан тожик тилида олиб борилади. Лекин, аҳоли ўзбек тилини ҳам пухта ўзлаштирганлар.\nВилоят ҳокими Зойир Мирзаев қишлоқда янги очилган кўчма кутубхонага ўзбек ва тожик тилидаги бадиий асарлар жамланмасини тантанали равишда топшириб, бу очилган янги кутубхона эзгу мақсадлар йўлида хизмат қилишини эътироф этди.\nШунингдек, ушбу кутубхонага вилоят ахборот ва оммавий коммуникациялар бошқармаси ҳамда Шаҳрисабз туман ҳокимлиги томонидан бадиий асарлар жамланмалари ҳам топширилди.\nОҳирги йилларда вилоят, туман раҳбарларининг жисмоний ва юридик шахсларнинг мурожаатлари бўйича кўчма қабулларни ўтказиб бориш анъанага айланиб бормоқда. Кўчма қабуллар эса фуқароларга алоҳида қулайлик яратибгина қолмай, уларнинг мурожаатларини тезкор ҳал этилишига замин яратяпти.\nШу куни вилоят ҳокими Зойир Мирзаев сектор раҳбарлари билан биргаликда Сарчашмада фуқаролар қабулини ташкил этди. Тоғли ҳудудда яшашнинг ўзига хос гашти бўлгани каби маълим бир мураккабликлари ҳам борки, буни эътибордан четда қолдириб бўлмайди.\nСарчашма қишлоғи туман марказидан қариб 70 километр узоқликда жойлашган. Қиш, баҳор ойларида ҳудудда ёғингарчиликлар кўп бўлиши ва сел келиши натижасида йўлларга катта талофот етади. Қабулда аҳоли айнан қишлоқ йўлини таъмирлаш масаласи бўйича ўзларининг таклиф ва фикрларини билдиришди.\nВилоят ҳокими тоғли аҳолига тиббий хизмат кўрсатишни яхшилаш, уларга шу ҳудуднинг ўзида зарур қўлайликлар яратиш бўйича кўзда тутилаётган ишлар хусусида ҳам ахборот берди ва жорий йилда қишлоқда 120 ўринга мўлжалланган замонавий мактабгача таълим ташкилотининг қурилиши инвестиция дастурига киритилганлигини маълум қилди.\nҚабул якунида фуқаролар томонидан билдирилган барча мурожаатлар юзасидан аниқ чора-тадбирлар режаси белгилаб олинди.\nВилоят ҳокими Зойир Мирзаевнинг 2020 йилнинг 7-8 февраль кунларидаги Шаҳрисабз туманининг Сарчашма қишлоғига қилган ташрифи жараёнларида туман ҳокими Исроил Аманов ҳамроҳлик қилди.


Яқин келажак автомобилларида пайдо бўлувчи 10 технология - Автомобильные новости UZ - Скачать музыку бесплатно новинки музыки 2016-2017\nЯқин келажак автомобилларида пайдо бўлувчи 10 технология\nҲозирнинг ўзидаёқ автомобиллар ҳайдовчисиз бошқарилмоқда, интернетга уланмоқда, тобора қулай ва хавфсизлашиб бормоқда. Йил бошидан бери автомобилсозлар ўнлаб қизиқарли технологияларни намойиш этишди, улар келгусида ялпи ишлаб чиқариладиган машиналарнинг ажралмас қисмига айланади. Биз қуйида 10та янгича автотехнологияга тўхталамиз. Алкоқулф Honda ва Hitachi биргаликда ғаройиб алкоқулфни ишлаб чиқди. У ҳайдовчи қонидаги алкогол миқдорини уч сонияда аниқлайди. Ҳайдовчи нафасидан яримўтказгичли датчиклар этанол, водород ва ацеталдегид мавжудлигини аниқлайди. Агар ҳайдовчи сархуш бўлса машина ўт олмайди. Алкотекширув натижаси автомобиль дисплейида акс этади. Қурилма, даставвал, синаб кўрилгач, мажбурий тарзда барча автомобилга жорий этилиши эҳтимоли катта. Имо-ишора билан бошқариш BMW компанияси юз йиллик тўйига Vision Next 100 инновацион нишона нусхани тайёрлади, унда қўл имо-ишораси ёрдамида бошқариш технологияси мавжуддир. Ускуналар панелининг юқори қисмига ўрнатилган датчиклар қўл ҳаракатини кузатади. Аввалроқ, Jaguar Land Rover инженерлари Discovery Sportни тақдим этаётиб, қўл ҳаракати билан бошқариш мавзусини очган эди. Янгича технология билан жиҳозланган илк авто BMW 7-Series бўлди, Gesture Control тизими ёрдамида ҳайдовчи ва йўловчи қўл силкиб радиони, товуш баландлигини созлаши, телефон қўнғироқларини қабул қилиши ё ўчириши, сенсорга тегмай медиатизимни бошқариши мумкин. 2016 йил охирида шундай тизим машҳур Volkswagen Golf автомобилига ўрнатилади. Қўл ишораси билан салон иқлимини созлаш ва автомобиль томқопқоғини (люк) ўзгартириш имкони туғилади. Кўп қисмли фаралар Йўлнинг маълум қисмини ёритувчи фаралар янгилик эмас. Ford эса эндиликда сиртга тушганда ялтирамайдиган Glare-Free Highbeam фараларини тақдим этмоқда. Янги тизимда диод чироқларининг нур оқими йўналиши, интенсивлиги ўзгартирилади, машина тезлиги, бурилиш бурчаги ва (олдинда ёки ёнда машиналар борлиги ҳақида) олд камера маълумоти ҳисобга олинади. Янги фара биринчи бўлиб S-Max ва Galaxy русумларига ўрнатилади. Аввалроқ, Audi компанияси матрицали оптикани намойиш этганди. Унда лазер нуридан фойдаланилган, номи Matrix Laser. Фаранинг ҳар бир модулига 0,3мм диаметрли тўрттадан лазер диод ўрнатилган бўлиб, диодлар ўчирилса, муайян зона қоронғулашади. Йўлни кафтдагидек кузатиш экрани Toyota олд ойнани қўшимча дисплейга айлантиради. Ҳозирда мавжуд проекцияловчи тизимлардан фарқли равишда, японлар олд ойнанинг тўлиғича “ойнаи жаҳон”га айлантирмоқчи. Махсус камера ҳайдовчининг кўзини кузатади ва қаёққа қараса, тасвирни ўша нуқтада акс эттиради. Қолаверса, тизим рул чамбараги айланишигача назорат қилади. Ҳозирда Toyota кроссоверлари ёрдамчи дисплейда йўл ҳолатини виртуал ғилдираклар билан бирга акс эттирмоқда. Jaguar Land Rover компанияси эса “шаффоф капот” ғоясини амалга оширди. Унда йўлнинг ҳайдовчига кўринмас қисмлари олд ойнада кўринади. Видеони томоша қилинг. Интернет-автомобиль Хитойнинг SAIC Motor автокорхонаси Alibaba интернет-савдогари билан ҳамкорликда интернет технологиялари билан интеграциялашган биринчи транспорт воситасини яратмоқчи. Гап чексиз интернетга уланган машина ҳақида эмас, йўлдаги вазият тўғрисида мунтазам маълумот алмашиниб турувчи тизим ўрнатилган машина ҳақида кетяпти. Суперзамонавий машинада автоном бошқарув тизими бўлади ва ўзидаги маълумотларни бошқаларга узатиб туради. Шу билан бирга йўловчилар интернетга уланиб, ижтимоий тармоқда баҳузур гап сотишлари мумкин. Хабарларга кўра, янги машина Roewe City номини олади. Унга электромотор ва қуввати зўр батарея ўрнатилади. Ўзгарувчан ойналар Яқин келажак автомобилларининг ойнасини қорайтириш ва тусини ўзгартириш технологияси ҳайдовчининг ихтиёрида бўлади. Intelligent Glass Control технологияси электрли хроматик заррачали плёнка бўлиб, ток таъсирида тусини ўзгартиради. Бундай ойнанинг шаффофлиги тоннелга кирганда ва чиққанда, қуёш ёки ёритиш манбалари нурига қараб ўзгаради. Ойнанинг фақат бир қисмининг тусини ўзгартирса ҳам бўлади. Бундай технология Maybach лимузинининг томқопқоғида (люк) қўлланди. Ақлли шиналар Шина ишлаб чиқарувчи Bridgestone компанияси янгича шина ишлаб чиқаришга ваъда бермоқда. Contact Area Information Sensing (CAIS) технологияси шина ва йўлнинг ҳолати ҳақида ҳайдовчи ва борт компьютерини бохабар қилади. Шина йўлнинг қуруқ, нам, шалаббо, балчиқ, қорли, яхмалаклигини аниқлайди, резина аҳволини ҳайдовчига етказади. Шина ичидаги датчик унинг ҳарорати, деформацияси ва ғилдиракка тушадиган юкланишни қайд қилади. Аввароқ эса Hankook компанияси синтетик материалдан ҳавосиз шинани намойиш қилган. Goodyear компанияси бўлса, автомобилга теккизмасдан электромагнит майдон орқали ўрнатиладиган юмалоқ шиналар ишлаб чиқарган. Бошқарув тугмалари ўрнига дисплей Автомобилсозлар ўртасида бошқарув тугма ва ричагларини камайтириш мусобақаси бошланганига анча бўлди. Ҳадемай, анъанадаги бошқарув ускуналари қолмаса керак. Уларнинг ўрнини кўплаб сенсорли дисплейлар эгаллайди. Bosch фирмасининг навбатдаги нишона автомобили салонида еттита дисплей мавжуд. Дисплейлар фақат бошқарув панелига эмас, ҳатто эшик панелларигача ўрнатилган. Оддий силлиқ экранли сенсор эмас, релъефли сенсор таомилга киритилган, бунда ҳайдовчи экранга қарамасданоқ меню бўлимларини пайпаслаб топади. Борт медиатизими мобил офиснинг ўзгинасидир. Бу тизим ёрдамида масофадан туриб “ақлли уй”ни бошқарса бўлади. Шунга ўхшаш ғоялар Mercedes F015 ва VW Golf R Touch нишона нусхаларида ҳам қўлланган. Смартфон-калит Смартфондаги махсус илова автомобиль калити ўрнини босиши мумкин. Volvo компанияси Bluetooth ёрдамида нафақат машинани очиш ва ёпиш, балки двигателни ўт олдириш ҳам мумкинлигини исботламоқчи. Электрон калитни тармоқ орқали яқинларга жўнатса бўлади. Мазкур технология ижарага машина олишни ҳам енгиллаштиради, онлайн расмийлаштиришдан сўнг дунёнинг исталган чеккасидаги ижарагир бир зумда электрон калитни телефонига юклаб олиши мумкин. Электрон калит технологиясини Швециянинг Гетеборги аэропортида синовдан ўтказилади. 2017 йилдан бошлаб Volvo S90, V90 ва XC90 русумларида смартфон-калитни учратишимиз мумкин. Волво анчадан бери OnCall технологиясини мижозларга таклиф этмоқда. OnCall дегани мобиль илова воситасида автомобилни очиш-ёпиш имкониятидир, аммо ўт олдириш учун эгасининг асл калити лозим бўлади. Шунга ўхшаш дастур билан масофадан туриб Mercedes-Benz E-Class автомобилини автотураргоҳга жойлаштириш мумкин. Музламас ойна Мичиган университети олимлари яратган модда олд ойнага сепилса, сувни йўқотибгина қолмай музлашдан ҳам сақлайди. Антимузлатгич каучук асосида яратилганлиги учун силлиқ сиртдан оқиб кетмай чиппа ёпишади. Бу моддани, нафақат, автомобилсозликда ишлатиш, балки самолёт ва кемалар сиртига, электр линияларига сепиш ҳам мумкин. - деб хабар бермоқда Carzone.uz нашри.


Фориш туманининг ибратли оиласи аниқланди » Фориш тумани ҳокимлиги расмий сайти\nФориш тумани ҳокимлиги » Янгиликлар » Фориш туманининг ибратли оиласи аниқланди\nФориш тумани 18-сонли болалар мусиқа ва санъат мактабида «Ибратли оила» кўрик-танловининг туман босқичи ўтказилди. Танловда 25 та маҳалладан 7 та оила иштирок этди. Иштирокчилар тўртта шарт бўйича беллашдилар.\nҲакамлар ҳайъати томонидан берилган барча шартларни аъло даражада бажарган «Осмонсой» маҳалласидан Рашид Билоловлар оиласи танлов ғолиби бўлиб, танловнинг вилоят босқичига йўлланма олди.\n«Хонбанди» маҳалласидан Саврон Хайруллаев оиласи иккинчи, «Илонли» маҳалласидан Норқуловлар ва «Яссикечув» маҳалласидан Боймирзаевлар оиласи учинчи ўринни эгаллашди.\nТадбирда «Энг намунали тадбиркор», «Энг намунали ҳунарманд», «Энг намунали ўқитувчи» номинациялари бўйича ҳам ғолиблар аниқланди. Ғолибларга Оила« марказининг эсдалик совғалари ва дипломлари топширилди.\n«Оила» илмий-амалий маркази туман бўлими раҳбари\nФориш туманида «Ташаббус – 2019» ўтказилди


"Энди муҳожир эмаслар..." - BBC O'zbek\nЎтган йилнинг 22 декабр куни Москвада ўтган Овросиё иқтисодий кенгаши саммитида Қирғизистон Божхона иттифоқи ҳамда Евросиё иқтисодий ҳамжамиятига қўшилиш тўғрисидаги шартномаларни имзолаган эди.\nПрезидент Алмазбек Атамбаев “Россия 24” телеканалига берган суҳбати чоғида Қирғизистон ЕИҲга қўшилиш орқали тўғри сиёсатни танлаганини маълум қилиб:\n-Мен бизнинг қадамларимиз тўлиқ асосланган деб ўйлайман. Бу жараённинг камчиликлари ва ютуқларини ҳисоб-китоб қилганлар ҳамжамиятга қўшилиш ортидан Қирғизистон умуман ютуққа эришишини тушуниб туришибди, - деган эди.\nУшбу сиёсат ортидан Россиядаги қирғизистонлик меҳнат муҳожирларининг ҳам “елкасига офтоб тегди”. Эндиликда, улар мамлакатда анча эркин яшаш ва ишлаш ҳуқуқига эгадирлар.\n«Моҳиятан, бизнинг фуқароларимиз эндиликда муҳожир эмаслар. Меҳнат муносабатларида улар жойлашган давлат фуқаролари билан тенг бўладилар», —дея Россия ОАВларига изоҳ берди Қирғизистон муҳожирлик, ёшлар ва меҳнат вазирлигининг ўринбосари Алмаз Асанбаев.\nАпрель ойининг ўрталарида эса бу маълумотни Россия ФМС раҳбари тасдиқлади.\n- Қирғизистонлик муҳожирлар мамлакатининг OИҲига қўшилганидан кейин 2015 йил май ойидан бошлаб патент ва ишга рухсатнома расмийлаштиришларига ҳожат қолмайди, - деди Константин Ромодановский.\nКутилган қонун ижроси\nImage caption Қирғизистонликларга Россияда ҳаёт бирмунча осонроқ бўлади\nҚирғизистонлик меҳнат муҳожирлари мазкур қонун ижросини йил бошидан бери кутишаётганди.\n- Январь ойида патент бўйича янги қонунлар чиққанидан сўнг, қайта хужжат қилмадим, - дейди қирғизистонлик ўзбек Абдурахим Солиев. – Февраль ойида чегарага чиқиб келгандим, 3 ойлик муҳлатим май ойидаги қонунга уланиб кетди. Ортиқча ҳаражату оворагарчиликлардан қутилдим.\nАйни пайтда меҳнат муҳожирлари патент олиш учун 20-40 минг ( 40 000 рубл - 777 доллар атрофида) рубл атрофида ҳаражат қилишмоқда. Бундан ташқари, хужжатни расмийлаштириш ва қўлга киритиш учун камида 1 ой вақт сарфланади.\nШунингдек, энди қирғизистонлик меҳнат муҳожирлари рус тили тарихи ва қонунчилиги бўйича тест синовларини ҳам топширмайдилар. А.Солиевнинг айтишича, у рус тилини билмагани учун имтиҳонга бормай турган.\n- Тест топширганлар саволларини жуда қийин дейишди, мен фақат русчада гаплаша оламан, холос. Мактабда яхши ўқимаганман. Ўз ишимни устасиман, ишласам бўлди-да. Қурувчига унақа нарсаларни нима кераги бор?!\nКучга кириши кутилаётган янги қонун-қоидалардан нафақат қирғизистонлик меҳнат муҳожирлари, балки уларнинг иш берувчилари ҳам мамнун. А.Солиевнинг иш берувчиси Станислав Гурьев билан суҳбатлашганимизда янги қонунни қониқиш билан қабул қилганини билдирди.\n- Очиғи, бизга қўйилган талаблар ҳам чарчатиб юборади одамни. Меҳнат муҳожирлари билан ишлаш иккала томон учун ҳам фойдали. Аммо уларни хужжатларида доимо муаммолар бўларди. Ноқонуний ишлатсак, катта миқдордаги жарима хавфи. Бир томондан иложсиз болаларга ачинаман, бир томондан ўз тинчимни ўйлардим. Мана, ечими топилди.\nРоссия ФМС матбуот хизматининг маълум қилишича, шу йилнинг 15 апрель ҳолатига кўра, мамлакатда 505 минг Қирғизистон фуқароси бор. Марказий осиёлик меҳнат муҳожирлари сони бўйича Ўзбекистон ва Тожикистондан кейинги ўринни эгаллайди. Айнан шу қонун ортидан, қирғизистонлик меҳнат муҳожирлари сони ортиши кутилаяпти. Чунки фақат миграция ҳисоби билан Россияда ишлаш ва яшаш улар учун ҳар томонлама манфаатли бўлди.\nБу эса ўзбекистонлик ва тожикистонлик меҳнат муҳожирларига ўз таъсирини ўтказмай қолмайди.\nЎзбекистонликлар яна четда\nАйни пайтда ноқонуний меҳнат муҳожирини ишлатган иш берувчига 1 млн.рубл (20 минг доллар атрофида) миқдордаги жарима белгиланган. Шундан келиб чиққан ҳолда, эндиликда иш берувчилар ишлатиш учун муаммоли ўзбекистонларни эмас, хавфсиз қирғизистонликларни афзал кўришади. Бу эса табиийки, ўзбекистонликлар учун иш ўринлари камайишини билдиради.\nУй-жой масаласида ҳам ижарага берувчилар ўзбекистонликлардан кўра, қирғизистонликларни маъқул кўради. Ҳар ҳолда, улар энди тинчроқ вариант.\n- Нега бизни ҳеч ким ўйламайди, улардан кам еримиз йўқ-ку, - дейди ўзбекистонлик Мавлон Эргашов. – Шусиз ҳам қўшнилар билан деярли ёвга айланиб бораяпмиз. Қирғизистонликларни бизга беписанд қарай бошлаганидан неча марта жанжаллар бўлганди. Яна авжига чиқаркан-да!\nБундан ташқари, жорий йилнинг февраль ойида Москва шаҳар мэри Сергей Собянин россияликлар орасида иш танқислиги эҳтимоли юзага келгудек бўлса, муҳожирларни сиқиб чиқаришнинг бошқа чорасида ҳақида сўз очган эди.\n- “Ишсиз россиялик фуқаролар сони ўсганини кўрсак, меҳнат муҳожирлари учун петент тўлови миқдорини ошириш ҳисобига бу секторни сиқишга ҳаракат қиламиз” – дея интервью берди пойтахт мэри “Россия 1” телеканалига.\nҚирғизистонлик муҳожирлар ортиши, иш ўринларини эгаллаши баробарида келгусида иш танқислиги юзага келиш эҳтимоли йўқ эмас. Бу ҳолатда С.Собянин таъкидлаган “чора” фақат ўзбекистонлик ва тожикистонлик меҳнат муҳожирлари учун қўлланилиши аниқ.\nРоссияда автоҳалокат натижасида 15 ўзбекистонлик муҳожир ҳалок бўлди\nМуҳожирликка доир келишув ўзбекистонликларнинг оғирини енгил қиладими?